Abadenn Liv an amzer - Pennad skignet d'ar 15.05.2018\nWith : Jean Brichet, Colline Hoarau\nSkarzhet e vez ar stourmerien a-enep d'ar lezenn ORE (orientation et réussite des étudiants) an eil àr lec'h egile er skolioù-veur. Dilun da vintin e oa bet dihunet ar studierien a oa o kousket e kampus Roehon 2 get ar CRS-ed, n'eo ket 'blamm da se eo echu an traoù. Tro hon eus bet da gomz get Jean Brichet, studier àr an istoer e Roazhon 2, displeget en deus hirroc'h àr-eeun da vintin. Selaouit an eskemm adal 10' en enrolladenn a-us. (Diwallit, ur gudenn teknikel a zo bet neuzen ez eus bet c'huitet 2 vunutenn ag an enrolladenn: Jean a oa o lavarout e penn kentañ e oa un nebeut studierien dirak ar Skol-Veur, hiriv eo digoret ar Skol-Veur evit an implijidi gopret hepken. Lavaret en doa ivez penaos e kav dezhaén emañ kalz pouezhusoc'h derc'hel get ar stourm, ur stourm hollekoc'h, evit bout gouest de dremen an arnodennoù).\nAr sizhun 'mañ e vo laret hirroc'h a-zivout ar c'hleñvedoù.\nEl kustumm e vez lennet ar lizher get Jo Morvan. Memes hani evit ar wech paset, pezh 'zo ez eus kement a dra da laret e vo lennet ur wech c'hoazh, evit ar plijadur, hag evit komz à-ziar ar c'hleñvedoù, ha penaos e veze graet e-pad ar brezel braz. Daniel Carre n'eus labouret e-pad ur prantad mat deus e vuhez àr skridoù Loeiz Herrieu, Ar benn me glin e skrivan deoc'h, selaouit da benn kentañ an abadenn !\nRedadeg 2018 : an destenn kaset er vazh-test a zo bet skrivet get Yann Fañch Kemener. Skignet oe bet ar mintin 'mañ, selaouit da 19' evit klevout anezhañ o lenn e skrid.\nHag alies a wal e Breizh e vez kavet anvioù familh, hag a zo anvioù bihan ivez. Hiriv e ouiimp muioc'h à-ziar an anv Tangi, get Serj Bozeg Ar-dreñv ar gerioù, selaouit da 25'\nSois sage reine-May zo ur romant bet skrivet gant Colline Hoarau. Embannet eo bet gant an ti embann Dedicaces deus Bro Gebeg. A orin eo ar skrivagnerez deus enezenn ar Reunion. O chom emañ ba St Jili ar C'hoad etre Gwengamp ha Pontrev. Emann o teskiñ brezhoneg. Aterset eo bet gant Mlaure Groix, ma faot deoc'h selaou an atersadenn e vo ret mont betek 30' àr a podkast 'mañ\n-Denez Prigent ha Yann Tiersen, Va Hent\nGoulenn kuzh : 4 + 10 =


Eured Janedig - Wikimammenn\nAd. Le Goaziou, leorier, 1925 (p. 150-165)\n◄ Bilzig ha Yann e benn e-unan Eured Janedig Bilzig e bourz ar Vran ►\nHag alïesoc’h eget bemde, Janedig a gleve ar memes pater. Ma vije bet Erwan er gêr, enebi a dra zur he dije bet grêt, met pell a oa he Erwanig. Sellet a rê, eur wech an amzer, eus ar walenn arc’hant a oa war he biz. Siouaz ! kalon eur plac’hig koant, daoust hag-en a zo evit trec’hi war youl rust eun tad, pe war birbilherezou  kasus eur vamm ? Chalet, chalet ne oa ket ive Janedig red eo hen anzav da frita paourente, war oaled ar briadelez, gant eun druilhad bugale mic’hiek peg eus he c’hazekenn . Ne falvee ket d’ei kennebeut bea henvel eus homan pe honnez, gwrage yaouank c’hoaz, pere a wele flastret, goenvet gant an dienez hag an displijadur.\nKarout a rê he Erwanig, ya… Evelkent, evelkent !… Eur maltoutier ? Hi, Janedig, gwreg eur maltoutier ?… C’hoantek ne oa ket da vea gwreg eur maltoutier : ne garie ket ar valtouterien. Abalamour da betra ? Ya, abalamour da betra Janedig a rê fae war eur maltoutier ? Kalonig eur plac’h yaouank a zo diês ral da zisplega hag alïes he holl youl vat n’eo ket evit hen sklerijenna. Ar galon, an neus skrivet eun den brudet meurbed, an neus mennoziou kuzet pell diouz gwel ar skiant vat.\nHa koulskoude, plac’h yaouank koz viret ne chomo ket, nann, ah ! nann !… Plac’h yaouank koz viret ne vo ket : ne fell ket d’ei, henvel eus he moereb, c’hoar he mamm, tintin Katell, dizec’ha war droad gant ar c’heun hag an erez.\nRe figus e oa bet tintin Katell, ha breman, eman en iliz o ruza he inou, o tijaba paterou a-hed an de, o krignat treid ar zent hag ar sentezed evit goulenn digante ar c’hras da gaout da vihana eur gwaz… er Baradoz.\nNann ! nann ! plac’h yaouank koz viret ne vo ket. Ma na zime ket d’he Erwanig… ac’hanta ! en fe… Met marteze e roio he zad e ôtre !… Ya, met n’hen roïo ket, hen goût a ra, he zad ne blego ket e imor…\nNa c’houi, lenner pe lennerez aketus a zo, a vefe evit divinout penôs e troio ar gôz-man ?… Gant piou, e kav d’eoc’h, e timeo Janedig ?… Gant Erwan ?… Gant eur maltoutier ?… Marvad c’houi ne ret ket a forz gant piou. Ma ! war va fe, me ne ran ket ive gant piou, ha koulskoude, me ’oar, ya, goût a ouzon, goût a ran, a dra zur, penôs ne vo na gant an eil na gant egile. Gant piou eta ? Selaouit, hag e klevfet pe e lennfet.\nEun hanvez, marc’heg Kervarker, an ôtrou Leskorr, a deuas da chom gant e vamm, da vaner koz Kervarker. Ar brud a oa en em skignet penôs an ôtrou marc’heg, fritet gantan e drantell e Roazon pe e Pariz, an nevoa ranket dont da c’houlenn repu digant e vamm ; darn all a lavare penôs ar marc’heg, erru eun tamm en oad, tremenet gantan e hanter-kant vlâ, a oa deut da Gervarker da ziskuiza, evit disterna, evit elbedi an nebeud peadra a oa manet gantan war-lerc’h ar c’hartou hag ar merc’hed. Gwir pe c’haou ?… An dra-ze ne zell ket kalz ouzomp-ni. Ar pez a oa anat evit an holl, ar marc’heg a oa deut da di e vamm da Gervarker.\nEr bourk, c’houi a lavar, an teodou ac’h ê war an a-rôk : pep-hini a gonte e gôz.\n— Me a ouie ervad, eme heman, p’am oa gwelet ar marc’heg o tont ken alïes d’ar bourk… hag o tarempredi ar brigadier, penôs…\n— Piou, a lavare egile, an nije bet biskoaz kredet penôs eur marc’heg a vije bet deut da glask pried en ti eur brigadier ?\n— Hag Erwanig ?… a lavare unan all.\nEnep Janedig savet holl dud ar bourk.\n— Dilezel eur pôtr yaouank evel Erwan, eur martolod eveltan, ken dishenvel diouz marc’heg koz Kervarker !… a lavare ar vartoloded, bodennet dindan ar weenn dilh evit kuzulia diwar-benn dimei Janedig.\nAr merc’hed a damalle Janedig da ober faë war eur pôtr yaouank pehini he zaremprede abaoe he yaouankiz. Erez enne abalamour m’he devoa dilezet Erwan ?… Ya sur, met ive divinet abalamour da betra c’hoaz, ya, divinet abalamour da betra ?\nItron e vo Janedig !… Ha kaer o deus lavaret penôs an itron goz a zo gwall gasus, tost, ken tost ken he dije touzet kein eul laouenn-dar, lavaret penôs ar marc’heg, goude maro e vamm, ac’h aio adarre da redek e reuz da Vontroulez, da Roazon ha da Bariz — da c’hortoz, itron e vo Janedig, en karronz ec’h aio Janedig, ha, n’eus forz petra a c’hoarveo, pemzek kant skoed leve he devo.\nPôtred ha merc’hed holl int en em unanet en ti Jaketa, c’hoar Erwan, hag eno, goude ali ha kuzul, e oa bet kemennet da bep-hini klask tu pe du da waska Janedig, da flastra al lorc’h a oa enni. Met penôs, penôs ?…\n— An eured a vo lidet an dek a viz meurz.\n— An dek a viz meurz ?… Malarje ! eme Bilzig.\nMalarje !… Jolori ha jabadao a vo grêt d’an daou bried neve. Red e vo ive ober d’ei eur zon. Holl dud ar barroz he disko evit he c’hana d’ei, da zevez he eured.\nA-rôk an abardae, ar bourk a oa leun a dud diwar ar mêz, deut gante pilligou, taboulinou, bombardou ha biniou : pevar zac’h-biniou, c’houec’h bombard, tri daboulin, ha n’ouzon ket ped pillig arem ha ped korn-boud.\nAr zonerien a oa bet unanet gant Bilzig hag ar bôtred all en osteleri, evit diski ar zon grêt da Janedig. Peb a werennad mat a win-ardant o deus bet, evit lakaat en o c’halon nerz ha laouenedigez evit c’houeza er biniou, skei war an taboulinou. Disket gant ar zonerien an ton hag ar zon.\n— Alo ! alo ! eomp breman da valarjea, da valarjea !…\nBilzig gant eun toullad pôtred all a hencho ar vagad.\nTremenet Pennenez ha Keraudren. Kent erruout gant maner Kervarker, ar zonerien a reas eun diskuizadenn a-rôk an arvest.\n— Da genta e vo kanet an Hini goz troet en Hini koz, d’an eilved, Son Janedig ! a gemennas Bilzig.\nPa erruas ar zonerien en Kervarker, an hent bras, ar c’hleuniou, al liorzou, tro-war-dro, a oa leun a dud, deut eus a bep korn ar c’hanton, deut evel just da valarjea. Darn, pôtred bajanek  pe verc’hed divaoue , a grede penôs e oant bet, en gwirione, pedet da valarjea, da eva jistr, da zebri gwadigennou ha rost-kandadenn. An darnvuia a oa deut evit o flijadur, evit kana, dansal, youc’hal, ober trouz ha jolori : jalivari !\nWar an dachenn, dirag ar maner, ar voubou a zave eus eun hevelep engroez a davas. Pôtred ar biniou a c’houezas en o zïer, ar peder vombard a unanas o zoniri ; an tri daboulin hag ar pilligou, pep-hini en o lec’h, a roio o skoazell dudius d’ar zoniri, hag entre pep kouplad ar c’herniel-boud a fredono, a richano, tre ma c’hallfont. Ha bec’h d’ei !\n— Alo ! pôtred, eme Bilzig, alo ! alo ! pep-hini gant e jeu !… An Hini koz… Prest omp ?… Dao d’ei !…\nAn hini koz eo va dous,\nAn hini koz eo zur.\nHa mouez an holl dud, unanet en-dro d’ar maner, a zavas da heul ar zoniri :\nAn hini yaouank a oa koant,\nAn hini koz an neus arc’hant.\nHa koulskoude pa er sonjan,\nAn hini yaouank eo ’r c’hoantan.\nKement den a oa eno a anavee hag an ton hag ar zon, hag a gane flour, flour, m’en assur d’ec’h, oh ! ya, ha diwar bouez o fenn, an ouidell dudius da ziouskouarn Janedig ha da re he ôtrou.\nAr biniou, ar bombardou a gane da heul ar moueziou, ar pilligou arem a groze, an taboulinou a skloke, ar c’herniel-boud a vleuje. Ha setu eur jolori biskoaz ken dudius all. Diou leo tro-war-dro, e oa bet klevet ar jabadao a-dreuz ha dreist ar mêzou, dindan tenvalijenn an noz sioul ha skeltr.\nMarvad ar zonig a oa bet klevet ive er maner, daoust d’ar prenechou da vea bet serret mat. Janedig a ouele ; an ôtrou, en he c’hichen, evit he frealzi a lavare d’ei penôs e tizo ar zonerien.\n— Paea a refont an daerou a skuilhet, va dousig koant Janedig !\nAr brigadier a rê leou-douejou spontus, euzus, p’eo gwir penôs he wreg war bep-hini anê a rê sin ar groaz. Met den er maner ne grede finval dirag eun hevelep arvest, dirag eun niver ken bras a dud.\nAm wisko, am ziwisko, ’zibrenno va boutou,\nAm lakaio dit gousket e-kenver va ôtrou.\nPa eo bet echuet ar zon, an holl dud en eur vouez a grias :\n— Adarre ! adarre !\nHag ar biniou, ar bombardou, an taboulinou, ar pilligou arem en-dro !… A dra zur, n’an neus ket unan eus ar vagad ha n’an neus ket fredonet, kanet, youc’het war-lerc’h ar zonerien : « Pell zo eman Janedig… » hag « An hini koz eo va dous… ». Evelkent setu aze eun arvest burzudus, neketa ? Biskoaz kemend-all ne oa bet na gwelet na klevet er vro.\nJanedig ive a gleve he zon, a-dreuz mogeriou ar maner, met n’he devoa ket kalz a c’hoant da gana, nag ive he ôtrou, na kennebeut an itron goz. Homan, spouronet holl, mantret gant an droug a oa enni, aet a oa d’he gwele, dilezet ganti tud an devez.\nHag ar re-man ? An itronezed, an ôtrone pênos e kavent an doare ?… Hag ar vererien ?… Oh ! evit ar re-man forz ne rênt eus ar jolori : en zal vras ar maner brao ral e oant e-barz, oc’h eva jistr, o tebri kig rostet hag a bep seurt meujou, a bere n’o devoa biskoaz tafeet. Plijadur ral o devoa o klevet ar zon. Tommet d’ê, evurus e vijent bet da zansal gant ar re a oa er-mêz.\nAn itronezed hag an ôtrone a oa en-dro da Janedig ha d’he ôtrou, evit o frealzi. Met Janedig ne oa ket eun diodez hag a lenne sklêr war o daoulagad o flijadur ha war o diweuz mousc’hoarz goaper o levene. Warc’hoaz, goap a vo grêt outi, en pevar c’horn eskopti Treger.\nSonj ebet n’he deus breman Janedig eus he Erwanig : aet eo er-mêz eus he evor. Itron eo, hag itron e vo. Ya, ya, itron eo ! Ha mar gallfe, mar gallfe ! Met petra ?… Noz eo, netra da ober… enep eun niver ken bras a dud. He zro a deuio…\nHag, e-pad m’eman ar mennoziou o vervi en he empenn, e klev, sklêr ha frêz, o sevel beleg enni, a-dreuz mogeriou he maner, ar zon dudius a zo bet grêt d’ei :\n↑ Birbilherezou kasus, bavardages.\n↑ Kazekenn, jupon de tous les jours de nos paysannes.\n↑ Bajanek, peu fin, peu dégourdi.\n↑ Divaoue, inintelligent.\nAdtapet diwar « https://br.wikisource.org/w/index.php?title=Eured_Janedig&oldid=160306 »


Istor Breiz, 1893/Rann 31 - Wikimammenn\nIstor Breiz, 1893/Rann 31\nJ.-A. Lefournier, 1893 (p. 627-667)\n◄ Kenta respount euz an dud vad ; maro ar Roue ; an aotrou Legris-Duval, bœlek ganed e Landerne ; ar re C’hlaz. An dud a feiz o klask dont a-benn euz ar Republikaned ; an ilizou saotret ; ar veleien iskinet. Lazerez ar veleien e Pariz e miz guengolo ; doare kaer ar veleien vad e Franç hag e Breiz. ►\nKENTA NOSVEZ HA TREGONT\nHo croaz santel, ma Doue, zo bet pilet e peb lec’h,\nHa croaz ar guillotinerez zo savet en he lerc’h.\nBemdez e veler ho peleien eveldoc’h var ar C’halvar,\nVar ar chafot o stoui ho fen, o pardouni d’an douar.\nEr Morbihan oa en em zastumet an darn-vuia euz ar Vretoned pa na felle ket dezo mont d’an armee. E Franç ar Vendee en he bez a gombataz evit ar Feiz hag ar Roue. Er Finistère, an tenna d’ar sort a oa merket evit an 19 a viz meurz 1793 ; ar billejou oa devet, an daoliou taolet kuit gant paotret Leon. Kanoliou oe lakeet dirag an iliz-veur. Ar mamou, an dud koz a heulie an dud iaouank. An hostaluriou oa leun a dud divar ar meaz, karget ho fuziliou ganto. Lazet oe ar mær ; paotret Leon a denne dre ar brenestou ; unan euz ar re huella euz an officerien oa lazet ; mœz ar jeneral Kanklaux a zalc’he mad ; ha da oe d’ar re Leon dont e meaz euz ar ger. Pa oant erruet var pont Keriduff, diou leo euz Kastel-Paol, ar republikanet oe var ar poent da veza trec’het. Mœz, allaz ! dont a reaz d’ho sikour soudardet euz a Lesneven.\nAr jeneral Kanklaux en doa ordrenet d’he soudardet skei gant ar mær ken he oa dija lazet ; gourc’hemen a reaz ive dezo en em deuler var ar baysantet, a benn-herr, ho baionnettez e beg ho fuzil, beza didruez ouz an oll ha diskar d’an douar muia ma helchent koz ha iaouank, goazet ha merc’het. Lod euz ar Vretonez a dec’haz dre hent Plouenan, lod all dre hent Roskoff ha Santec ; an darn-vuia a dec’haz dre an hent braz a iea euz a Gastel da Verven. Kanklaux a zeuaz var ho lerc’h. Neuze an aotrou Kerbalanek euz a Blouvorn en em lakeaz e pen ar baysantet Gourc’hemen a reaz d’ar re n’ho doa ket a fuziliou mont buhan araog ; ha lakaat a reaz ar re oa armet d’en em guzet a dreon ar c’hleuniou, da denna var ar soudardet pa en em gavent azindan tenn.\nKasset oa kelou d’an oll barreziou a dro-var-dro d’ar goazed iaouank dont d’ar vorc’h Plougoulm d’en em glevout evit ar gombat. Paul Inisan euz a Lanzeon a ioa e penn Ploueskadiz, Guineveziz, Lanhouarniz, etc. Per Prigent a Vitevede a oa e pen tud he barrez. An aotrou Kerbalanek oa mœstr var ann oll, outan a renke an oll senti. Ne deaz e guele ebet epad an noz, kemeret en doa eul loan hag edo var vale beteg an deiz. Guelet on deuz dija e oa an aotrou Parcevaux er prizoun abaoue 1791. Penefe e vije bet eno ive. An aotrou Kerbalanek a lakeaz tud a vanden, a dreon ar c’hleuniou, hag a lavaraz dezo dont en dro davedan goude tenna var ar re c’hlaz. An emgann a gomansaz evit mad e Pont Kergidu, diou leo euz Kastel-Paol. Ar Republikanet oe var ar poent da veza trec’het, maz allaz ! dont a reaz sikour dezo euz a Lesneven ha neuze meur a baotr-ter a gouezaz er fouss. Kanklaux en doa roët c’hoaz urz d’he zoudardet da zont var ar Vretoned, ho baionnettez e beg ho fuziliou. Skoit, a dreuz ar baionnettez, eme an aotrou Kerbalanek : « Evit ho Toue, ho Roue hag ho Pro ; kaloun eta paotred Breiz ha dao dezo. » Plougoulm, Kleder ha Sibiril oa kondaonet evit an dra-ze da baea muioc’h a zroajou ; hag abalamour d’ar baotret iaouank-ze c’hoaz, Plougerne, Plouneventer, Ploudaniel, Guisseny ha Kerlouan a beaz 20,000 liour etrezo.\nEpad emgann Kergidu ar merc’het a reaz eur vad vraz d’ar Vretoned ; mont a reant e kreiz an tennou da gemer ho zud gouliet, d’ho digas ganto a gostez evit ho damanti. Beleyen oa ive etouez ar Vretoned hag a rentaz dezo ar guella servichou mad. O pegement a vad a ra da galon eur c’hristen kaout eur bœlek da bardoni dezan he bec’hejou. Guelet ar veleyen en ho zouez a rea kaloun d’ar Vretoned da gombati startoc’h. N’oun ket evit mirout da gonta deoc’h c’hoaz ar pez a gont ker brao an aotrou Inisan. Goude emgann Kergidu diou blac’h iaouank euz a Arvor-Gleder a iea da louzaoui daou zen iaouank a Bloneour-Drez kouezet er gombat ; pemp pe c’houerc’h soudard a gouezaz varnho, araok ma o doa gellet mont beteg eun ty, c’hoant ganto da beuraichu laza an dud iaouank-ze. An diou blac’h iaouank a lakejont an daou c’hlazet var an douar ; hag unan gant eur forc’h, eben gant eur peul, en em lakejont d’en em ganna a vad a enep ar soudardet ; hag er reont ker mad ma hellaz daou-ugent bennag euz ar baysantet dont da lakaat ar soudardet kriz-ze da dec’hout.\nAn aotrou Breton, person Sibiril ha Kerangueven euz merouri Kerouzere, o veza bet var var da veza lazet gant ar soudardet, en em gusaz a dreon ar c’hleuniou, pa veljont eur republikan all o tont varn’ho. Deomp, eme an aotrou Breton ha treuzomp ar ganol ; enn tu all a vo eaz deomp kaout eun tam kuz. Eur veach m’oa tremenet ganto ar ganol, ne glevent trouz ebet. Chom a reont a za hag e sellont var ho lerc’h ; ar soudard republikan oa bet re verr he lamm evit treuzi ar ganol, hag e oa kouezet ebarz, mont a rea da veuzi. Deomp d’hen tenna alesse, a lavaraz ar bœlek. An daou Breton hen denjont er meaz gant kalz a boan. Digeri a reaz he zaoulagad hag e chomaz mantret, o velet en he gichen ar re en doa c’hoant da laza ne oa ket eun hanter-heur c’hoaz. An daou-man her lezaz, hag a ieaz kuit. Ar soudard o velet anezo o vont enn ho hent, a zavaz he benn da zellet outo, mœz ne lavaraz ger ebet.\nE Guenet, oa lazet paotret iaouank a zouge var ho zok paper pe eun tam lien guen evit cocarden. Ma ne vije ket kavet e ty he dud an den iaouank klasket evit arme ar republik, devet oa an tyez, al loenet hag an ed. Lazit kement den a glasko sevel ar pavillon guen, oa lavaret dezo.\nMistri ar Republik e Guenet a lakeaz ar garde nationale da laza a daoliou fuzil ar baysantet a reüze tenna d’ar sort. Ar re-man n’ho doa ken armou nemet ho birjer. Kant hag hanter kant oant lakeet er prizoun. Pe seurt sonj o peuz ? oa goulennet diganto. — Pa n’euz mui na Roue, na lezen, na beleyen, ni fell deomp kaout krog gant an Nation. Perag kass ac’hanomp pell euz hon bro ? Mar d’eo red mervel, koulz mervel aman en hor bro. Cetu an doare ma lakee ar baysantet kalounek-man ar mistri-ze da ruzia euz ho c’hundu fall. Ar pez en doa lakeet ar baysantet da gaout kassoni euz ar Republik oa an dismegansou gret gant ar Republikanet d’ar veleyen vad. Pa n’euz ket mui mistri mad, eme ar baysantet, ni en em zavo en eun taol a enep ar Republik. Ar republikanet e Frans o deuz e peb mare, beteg vreman, diskuezet kounar ha kassoni diouz ar veleyen vad. Gras dezho da zont guelloc’h. Beteg hen, ral eo guelet e Frans eur republikan chomet christen mad beteg ar maro. Peurvuia koulskoude ar gristenien gross-ze n’ho deuz ezom euz ar relijion nemet var ho zremenvan. Eur gouarnamant hag a ra brezel d’ar relijion katolik, a ra lezennou evit mirout euz tud eur vro da heuil ho relijion, a zo eur gouarnamant kondaonet. Mar fell d’ar Republik chom e Frans, a rank dont Republik katolik. Gensonne ha Gallois, daou komisser fall deuet evit lakaat ar Vendee hag ar Vreiz da senti euz al lezennou nevez, a skrive da Baris e kavent o dije ar baysantet sentet kentoc’h, ma na vije ket bet heskinet ar veleyen vad.\nPaysantet ar Morbihan a gerzaz var ar Roc’h, Rochefort, Redon, er c’herriou tro-var-dro beteg Pontivy ; eno e kemerjont eur pez kanol d’ar 15 a veurz 1793. Aben tri pe pevar devez ar baysantet en em savaz en eun taol a enep al lezennou nevez, er pemp departamant euz ar Vreiz. Ne ket an noblans a lakeaz an dud divar ar meaz da ober ar brezel, ar baysantet eo a ieaz da glask an noblansou en ho maneriou evit ho hencha d’ar brezel. E miz fever 1791, paysantet Sarzeau hag ar barreziou var dro oant deuet dija da glask evit ho komandi an aotrou Francheville, bet offiser var vor, deuet koz, goloët a c’houliou ; mœz leun a nerz hag a galoun en despet d’he oad braz.\nCetu aman darn euz eul lizer a skrive eur chouan breton d’ar republikanet kriz-ze :\n« Neket evit kombati tud hor bro omp en em zastumet assamblez. Ne deo nemet evit ober deoc’h selaou hor c’hlemou disprijet ganeoc’h ken liez a veich. Na gemerit ket an oll dud iaouank evit ar brezel. C’hui lavar an enemiet a glask dont er vro. Mar teuont, ni en em zivoallo mad, ni a gombato gant kaloun. Rentit deomp da genta hon ilizou, hor beleyen mad, bet int bet atao evidomp tadou ha mignoned ; goude oll, rentit deomp-ni hor roue, rag n’ententomp ket ar republik. Ar garantez evit ar feiz hag ar guir liberte eo a gundu ac’hanomp. Selaouit hor pedennou, ha ni zeuio da veza breudeur evidoc’h. »\nNe oa ket gret a respount d’al lizer-ze : ar brezel a zeuaz goassoc’h evit kent.\nAr re zo bet ar re vella er brezel-ze eo potret ar Vendee : ho hano zo meulet ha brudet en oll broiou euz an Europa.\nKathelineau, marc’hadour gloan var ar meaz, ha labourer douar, oe lakeet ganto da gommandi, ha ker mad oa en he vuhez, ha ker stard d’ar vertuz ha d’ar relijion, ma zeo bet galvet Sant an Anjou.\nLeskur, denchentil a gombate assamblez gantan, oa galvet Sant ar Poitou.\nBonchamps, d’Elbee, La Rochejacquelein ha kals a dudchentil all, a gombate gant ar baysantet kalounek-ze, ho hanoiou zo skrivet e kaloun an dud vad.\nEtrezo ne oa ket a gassoni enep an adversourien ; paotret ar Vendee a ouie pardoni d’ar muntrerien, beza christenien vad ha leun a gouraich er gombat. Desket o deuz d’ar bed oll peger kaer eo da eur bobl kaout eur feiz kre hag eur galoun vraz. Dalc’het o deuz pen, epad an oll revolution, d’an dud fall-ze o deuz laket da blega dindanho an nemorand euz ar Frans.\nNe oa ket pell goude maro ar roue, ma zavaz trouz etre he vourrevien ; eur rumm a felle dezo laza an oll dud pinvidik er rouantelez, eur rumm all na c’houlennent ar maro nemet euz an dud a iliz, hag an duchentil hebken ; hag ar re-ze na glaskent ket kaout eur republik, mœs kaout Filip Orleans, leshanvet Egalite, evit beza ho roue. Ar reman a gollaz er jeu, ha neuze ne oa fin ebet d’al lazerez e Paris, hag e kals a guerriou. An amzer-ze zo galvet e gallek la Terreur, e brezounek, amzer ar spount.\nE Pariz en eun devez oe dibennet eur c’harrad marc’hadourien euz a ger, tregont anezo. Eun devez all anter kant den, etrezo eun den gouiziek meurbet, an aotrou Lavoisier. Rag, emezo, ar Republik n’en deuz ket ezom a dud gouiziek. Dibennet e oe ive eun den iaouank a ree guerziou kaër, André Chénier : araok mervel a skoaz var he dal en or lavarout : m’em boa koulskoude eun dra bennag aze. Ar Republik na garie ket an dud a skiant.\nAr Vendee oa lodennet dre verouri, an eost vije lodet etre an aotrou hag ar merour ; bemdez en em gave kenvret an aotrounet hag ho verourien, ha setu tud mignonet etrezo. An eil hag egile o doa nec’hamant pa vije eost fall, ha laouenedigez pa oe eost mad. Merouriou eur c’hastel oa en dro dezan hag ar verourien oa evel lod euz tud tosta an aotrou. Paysant ha denchentil a veve tost da vad er memez giz. An aotrou na vanke ket mont da vadiziant, na da euret he verour, ha pa varve a ie d’he beziat. He guzulier hag he alvocad oa en he afferiou, silaou a ree anezan en he joaiou hag he frealze en he c’hlac’har. An aotrou na gemere ket he lod en he bez, pa oa re fall an eost, presta a ree d’he verour arc’hant hag ajou pa oa bet goal vloavez. Lakaat a ree anezan da azeza dioc’h he daol, hag he serviche he unan pa zeue ar merour d’he visita. Ma oa eun den klanv er verouri, oll tud ar c’hastel a rede dy. Breman c’hoaz ar giz zo evel-se gant noblans ar Vendee evel gueich all gant ar Batriarchet.\nAbaoue oa deuet ar c’helou a renke kaout ar Republik 300,000 den iaouank d’hen difen, paotret ar Vendee na fellaz ket agren tenna d’ar sort. Mar renkomp mervel, marvomp enn hor bro kentoc’h evit mervel en diaveaz, ha difennomp mad hor relijion.\nDeuit d’an tenn pe viot lazet, a lavare an 10 euz a viz meurs 1792 da baotret iaouank Sant-Florent, komiser ar Republik en eur diskuez dezo eur c’hanol karget a goz hernez. Guelloc’h deomp mervel emaint-hi. Eun ten kanol zo tennet var an dud iaouank kalounek-ze. Ar re-man en em daol var ar pez kanol hag a lakeont ar soudardet da gulat, a daoliou baz. En or zont en dro er ger a gavchont var ho hent, Kathelineau a dorloë he vara. Ahanta, paotret, emezan, ret eo ober ho sonj a zevri, ar pez o peuz bolc’het a renk boza kendalc’het. Ar baotret iaouank en em gelc’haz en dro dezan. « Ret eo klask an dudchentil d’hon hencha, mar hon euz kalon evelto, gouiezekoc’h int. » Kalz euz an dudchentilet-ze a renkaz hencha ar baysantet d’ar brezel, en despet dezo soken. Kathelineau oe lakeet er pen kenta, daou-ugent euz he gerent oa assamblez gantan.\nDanvez an Iliz hag ar vesseliou sakr teuzet a tlie, e lavaront, prokuri d’ar vro 800 milion ; daou c’hant hebken a zeuaz d’ar Republik. Ar rest oa dalc’het e godelou ar republikanet, ho zreid a glebient er goad hag ho daouarn a leuniont gant an arc’hant dastumet er sic’hier. Aliez ne vije abek ebet evit kondaoni an dud vad d’ar maro, nemet ar c’hoant o doa tud a netra, da gaout danvez ar re penvidik.\nVar blacen ar c’herriou vije ar chaffault savet, hag ar goad bemdez o redek. An dud fall a gemere evito danvez ar re vije lazet ; ha Danton, unan euz ar re voassa, a c’hounezaz evel-ze daouzek mil liur rent en eur bloavez. Robespierre oa neuze mæstr e Paris : ar re oa er c’hargou diagent oa dibennet pe lakeet er prizoun. Neuze oa lazet an dudchentil abalamour oant tudchentil ; ar beorien oa lazet abalamour o doa lavaret na garient ket ar re c’hlaz, evel-ze oa hanvet ar republikanet gant ar bobl. Merc’het iaouank oa dibennet abalamour na felle ket dezo dimizi gant republikanet ; groagezet abalamour ma recevent kelou euz ho friejou divroet.\nD’ar 15 a viz gouere 1793, district Lesneven, poulzet gant ar re falla euz a ger, a lakeaz ar Garde nationale, daou-ugent den anezi, da vont da gemerout kastel Kerjean difennet gant diou itron koz, koz, itronezet Koatanscours ho havo. Ahanta, paotret, ha neket beza sur da c’houniz, mont daou-ugent a enep diou vaouez kabac’h !! Nag enoruz ar c’hounit-ze evit ar Frans !! Digasset oant e kastel Brest ha kondaonet d’ar maro, abalamour na garient nemet an noblans, hag a gomzent a enep ar c’hrimou, al lezennou fall hag an torfejou a lakeent al lezennou-ze da ober. Dibennet oant e Brest d’an oad a 65 ha 70 bloaz e miz kerzu 1793. An hini a skriv traou evel-ze a gav diez braz en ober. An aotrou Tersek, prokulor e Lesneven, en doa klasket savetei ho buhez dezo ; deuet oa evit-ze beteg en diabarz ar prizon ; mœz an itronezet-man a zrugarekaaz anezan en or lavaret e oant laouen dre ho maro kriz da c’houniz kentoc’h gloar ar baradoz !!\nAn aotrou Tersek a brenaz kastel Kerjean, hag e oa var var da goll he vuhez abalamour da-ze ; mirout a reaz an danvez hag he rentaz d’an heritourien pa gavaz an tu. Donze-Verteuil, klasker tud evit ar guillotin, en doa araog furchet e peb lec’h euz ar c’hastel hag a gemeraz an arc’hanturi hag an traou preciussa. Pegen dishenvel an daou zen-ze !!\nRenan Nouvel, unan euz a Blovalannek, oa lakeet er prizoun abalamour oa bet guelloc’h dezan koll he zanvez eget senti d’ar republik ; ar c’hreg Keruzek oa paket ive abalamour ma ziskueze laouenedigez pa zeue beac’h d’ar republikanet ; Joseph Sillart, abalamour en doa savelet buhez eun denchentil en eur ziskuez d’ar zoudardet he boursue an hent kontrol ; re all abalamour oa kavet varnezo kroaziou, chapeledou, hag ispicial imaichou euz ar c’halonou sakr a Jezus hag a Vari.\nAn aotrou Lamarzelle, euz ar Morbihan, yountr d’an depute pe kannad er gambr e Paris zo maro var ar chafault dibennet abalamour oa bet gret prizonier o kombati evit ar relijion. Eur yountr all d’an aotrou-man a zo maro e Fouger, gouliet e meur a gombat evit ar feiz hag ar vro.\nArme ar republikanet oa bet trec’het ken aliez gant paotret ar Vendee, ma vanke peb tra necesser d’ar zoudardet : n’o doa na dillat, na fuzil, na guele, na boutou. Peb parrez oa neuze oblijet da fourniss d’ar republikanet ar pez a vanke dezo. Peb parrez a dlie fourniss c’huerc’h marc’h evit an arme; ma na oa ket a gezek eni, e oa red dezi prena en eur barrez all. Ouspenn-ze oa red rei kerc’h evit magadurez ar c’hezek-ze epad eur bloaz. An hini en doa eur marc’h evit he blijadur a renke hen rei d’ar republik pe autramant vije lammet digantan. Difennet oa neuze prena pe guerza fuziliou.\nAr merc’het a renke ober ar rochedou, chupennou evit ar zoudardet heb peamant ebet.\nAr c’here a dlee rei peb deg devez pemp rum boutou lær evit an arme. Ia, beac’h oa neuze var an dud ! Ouspen-ze, kemeret oe arc’hant tud ar Finistère tost da bevar million. An hini en doa pemzek mil liur rent a dlie pea c’huerc’h kant ouspen ar guiriou. An dra-ze ne oa ket avoalc’h ; eul lezen a ordrenaz disklæria d’ar gouarnamant an oll zouar euz ar vro ; ha var al lezen-ze oa merket a dlie al labourerien hag ar vicherourien ho eost, ho frouez, ho micher d’ar gouarnamant.\nSkuiza a ra eun den o kounta kement a draou trist ; na hellan ket lavaret c’hoaz pegement a boan a c’houzanve neuze al labourerien ; ar republikanet na oant ket skuiz oc’h ho merzeria. Tud divar ar meaz, a lavare ar re-ze c’hui zo re euruz o choum er ger e lec’h mont d’ar brezel evel ar re all. C’hui zo oblijet da vaga ar re a zifen ho traou ha dalc’hit sonj n’o peuz netra deoc’h oc’h unan, ho tanvez zo d’ar republik ; hi e deuz roet deoc’h ho eost : lod evidoc’h, ha lod evit ar vro ; n’ho peuz ket a vir d’he zispign evel ma blij ganeoc’h, mæz er fæçon ma plijo ganeomp. Neuze oa gret lezen ar maximum ; peb hini a dlee disklæria d’ar republik an ed hag an oll draou en doa da verza. Lod ar republik oa kemeret etouez ar guella. Ar merour na helle guerza he ed er marc’had, nemet da eur pris merket dre avans. Peb ozac’h neuze a guze he ed guella ma helle, ha na felle ket mui da zen dont d’ar marc’had.\nEn amzer-ze an aotrou Balkon, o veza bet galvet da zont da velout eun den klan e borc’h Krozon, e tro mare kreisde, oe pedet gant tud an ty da choum da zibri ganto.\nAn aotrou-ze a vije aliez o rei ho sakramanchou d’an dud fidel ; guisket evel eur pesketour, ne oa ket anavezet gant an oll evit beza eur bœlek. Pa oa oc’h taol, eur plac’h iaouank a zeuaz en ty en or redek, o lavarout : Setu ar soudardet o tont da glask ar bœlek. Greg an ty a reaz d’an oll tevel, hag a lavaraz d’ar bœlek pignat en eur gabinet varlae ; digemerout a reaz mad ar soudardet hag ho c’hassaz deoc’htu da velout an ed er zolier ; kontant ma helle, en eur goll lod euz he ed, savetei buhez ar bœlek. Evit guir, ar soudardet a brizaz an ed, hag epad ma oant oc’h ober ar pikorec, an aotrou Balkon, o veza taolet he voutou, a lammaz dre ar prenestr e meaz, hag hen o redek tram ar mor, en em guzaz prount etouez ar c’herrek.\nTri labourer euz a Loperhet n’o doa ket kasset an tri sac’had ed goulennet diganto evit ker Landerne, paket oant gant ar jendarmet, ha laosket er prizoun ken o doa roet an hanter muioc’h a ed. Digant parrez Lok-Eginer oa goulennet tregont guele. An dud a Lok-Eginer n’o doa ket gueliou euz ar seurt oa goulennet, hag e oa ret dezo pea evit ar gueliou e hostaluriou Landerne.\nAr revolution na helle ket choum a za goude eur seurt kommançamant. Distrujet oe an nemorand euz ar relijion gouzanvet beteg neuze.\nAr veleyen fall oa neuze lakeet er prizoun kouls hag ar re all. Kaer o doa goulen ho guir, ha lavarout o doa gret an oll drouk goulennet diganto, ne oant ket selaouet, hag o doa an enor da veza ive persekutet evel ar veleyen vad. Torret oe imaichou ar sent, mein an aoteriou ; meur a iliz oa lakeet da varchossi.\nDa vouel sant Kaorintin, e blavez maro ar roue, Dagorn hag Herault, republikanet fall ha galloudek, a zeuaz er gathedral gant soudardet ha merc’het kollet. Terri a rejont mean an aoter. Paotredigou, desket ganto, a daole lagen ouz ar sænt, ar merc’het a gemere dantelez an aoteriou evit ober bonedou ; hag eur c’hreg maleuruz a reaz eur boned voulouz d’he mab hena, gant ar golo voulouz euz ar vessel sakr. Neuze oa digoret an tabernakl, taolet an hostiou sakr var an douar, ha gret traou mezuz a refuz va ginou disklœria deoc’h. Oh ! braz e bet trugarez an Aotrou Doue pa n’en deuz ket konfountet ar ger maleuruz-ze hag ar rouantelez oll ! Rag e peb lec’h neuze oa dismantret an ilizou gant ar memez blasphemou ha sakrilaichou. Goude-ze an traou sakr oa taolet var ar blacen ha gret oe eun tan braz ganto. E Kemper eun ofisour maleuruz a choumaz da diza an tan epad ma tanse ar re all en dro, ouz zoun ar biniou. En devez varlec’h a varvaz an ofisour-ze ; hag an dud a velaz eno ar bunition euz he dorfet. Tud fall e Paris a viske guiskamant ar veleyen hag a zanse guisket evel-ze eun dans fall hag euzuz hanvet la farandole pe la carmagnole.\nNe hellet ket ken dougen hanoiou ar sænt, hag e lec’h beza galvet Iann, Per ha Paol, buzage ar republikanet oa galvet Kaius, Brutus, Scevola ; Pont-Abbad, e kichen Kemper, oe galvet Pont-Marat, hano unan euz ar re falla euz ar republikanet ; Ponte-Kroaz oa hanvet Pont-Libre ; Kemper oe galvet Ker-var-Odet ; hag ar brezounek oe disklæriet eul langaich fall.\nAr Vreiz hag ar Vendee oa ive reputet ar broiou falla gant ar republikanet. Neubeut a dra a lavaran deoc’h euz ar Vendee, abalamour em euz avoalc’h da gounta deoc’h ar pez a zigouezaz e Breiz.\nAdtapet diwar « https://br.wikisource.org/w/index.php?title=Istor_Breiz,_1893/Rann_31&oldid=168644 »\nKemmoù diwezhañ degaset d'ar bajenn-mañ d'an 10 C'hwe 2021, da 19:43.


Terminologie - Ofis Publik ar Brezhoneg\nKartenn ar skolioù divyezhek\nKartenn skolajoù liseoù - danvez-dibab ha yezh vev\nAr yezhoù n'int ket skornet anezho. Emdreiñ a reont hag en em vagañ diwar gement tra a zo en-dro dezho.\nUn dra ret evit kement yezh vev zo\nAr brezhoneg zo ur yezh eus Europa hag a vev en un endro kevredigezhel diorroet mat. Pa vank gerioù dezhañ evit ober anv eus an dra-mañ-tra e teu da vezañ breskoc'h, koll a ra lañs ha diwar se e rank strivañ evit emdreiñ ha mont diouzh an amzer a vremañ. Penaos ezteuler soñjoù, talvoudoù pe anaoudegezhioù ha skiant-prenet tra ken, paneve dre ur yezh voutin ? Ha penaos deskiñ un ouiziegezh da dud all ma ne vez ket eus ar gerioù ret evit se ?\nUn argerzh dibaouez\nE lodenn gentañ an XXvet kantved e veze savet gerioù nevez gant an dud en un doare naturel. E-giz-se ez eus bet roet pep a anv resis d'an holl vekanikoù a veze implijet el labour-douar d'ar mare-se. Met eus un tu, peogwir ne vez ket krouet nemeur a c'herioù ken en un doare naturel abalamour ma'z eo aet plas ar brezhoneg war zigreskiñ er gevredigezh, hag eus an tu all pa ya emdroadur an teknikoù war vuanaat bepred, eo ret ober gant doareoù nevez abalamour d'ar brezhoneg da c'hallout chom ha/pe dont da vezañ adarre ur yezh daremprediñ sokial.\nBastañ a ra TermBret d'an ezhomm-se gant ul labour enklask a-fet termenadurezh ha skoueriekaat korpus ar yezh.\nTermOfis, an diaz roadennoù termenadurel publik\nEn diaz ez eus 70999 termen ha setu ur skouer anezhañ :\nloto : loto\nKlask un termen\nKlask a ran Ul lodenn eus an anv Anv a-bezh\nYezh enklask Galleg Brezhoneg\nGoulenn ouzhpennañ e diaz TermOfis\nun termen erbedet zo un termen hag a zo bet degemeret gant Kuzul skiantel Ofis publik ar brezhoneg Un termen studiet zo un termen hag a zo bet graet enklaskoù warnañ gant TermBret evit respont d'un ezhomm resis un termen kinniget zo un termen hag a zo bet kavet mat da ebarzhiñ e diaz TermBret evit respont d'un ezhomm resis\nHeuilhit ac'hanomp war


Pajenn:Imitation ar Verc’hes Vari.djvu/284 - Wikimammenn\nPajenn:Imitation ar Verc’hes Vari.djvu/284\nho vigilanç hac oc’h acqet da ramplissa an deveriou eus ho condition, chetu eno petra a assuro ho silvidigues.\nJudas, erves an apparanç, en deus great miraclou, ha gouscoude a so daonet. Ne velomp qet en defe great Sant Yan-Vadesour miracl ebet ; gouscoude mab Doue a ro dezan, en aviel, ar veuleudiou ar re gaëra.\nЕn istim bac en opinion an dud, e c’haller beza un dra benac eb ar santeles ; mæs en istim Doue, ne zoar netra nemet beza e vezor santel, ha ne zoar santel nemet e qement ha ma rear oeuvrou mad.\nChetu ar pes a vezo evidomp, evel evit Santes Mari, ar guir ræson evit pehini e vezo roet deomp gloar ar barados. Chetu eno guir fondamant an eürusdet dirac Doue.\nComprenit eta, ó ene christen ! penaus Doue n’en deus qet staguet ho silvidigues oc’h donesonou extraordinal, naturel, spirituel pe gorporel, pe dreist-naturel, mæs ho rentet en deus, evit parlant er c’his-ma, mæstr eus ho silvidigues, oc’h e lacat, he c’houde, da zepanti diouzoc’h.\nAn hini, ô va Doue ! a guerso dibec’h en hent ar silvidigues hac a ramplisso e oil deveriou a gristen, ennes eo a vezo dign da antreal en ho tabernacl eternel.\nFin eus an eil levr.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/284&oldid=110151 »\nKemmoù diwezhañ degaset d'ar bajenn-mañ d'an 7 Kzu 2017, da 00:01.


Lizer d’ar Holosianed - Diocèse de Quimper\nEn Azia-Izella, e Kolos dreist-oll, Juzevien ha payaned a veze dalhmad tabut ganto diwarbenn ar sperejou, ar « halloudegeziou euz an neñv », an êlez hag ar pouez o-devoa war blanedenn an dud ha war mister ar zilvidigez da dizoud. Paol a zegas da zoñj d’ar gristenien eo ar Hrist, e kement ha m’eo krouer hag Aotrou, adsavet da veo, a ren ar bed, a ro lusk d’an Iliz hag a ro buez da beb hini euz e izili. Eñ eo a dle peb kristen kemer skouer diwarnañ.\nLizer d’ar Golosianed\nI. 1 Paol, abostol Jezuz Krist, dre volontez Doue hag ar breur Timote, 2 d’ar zent a zo e Kolos, breudeur fidel er Hrist, gras ha peoh a-berz Doue on Tad. 3 Trugarekaad a reom Doue, Tad Or Zalver Jezuz Krist, o pedi anezañ heb ehan evidoh, 4 rag, klevet on-eus aber ano euz ho feiz e Jezuz Krist, hag euz ho karantez evid an all zent, 5 en abeg d’an esperañs a zo ouz ho kortoz en neñvou, an esperañs-se a zo bet embannet deoh dre gomz ar wirionez, an Aviel 6 a zo erruet beteg ennoh ; evel ma toug frouez ha ma kresk dre ar bed a-bez, evel-se ivez e ra en ho touez, abaoe an deiz m’ho-peus klevet hag anavezet e gwirionez gras Doue, 7 hervez ar gelennadurez roet deoh gand Epafras, or mignon hag or hompagnun er zervich ; eñ, hag a zo ministr fidel er Hrist en on leh, 8 e-neus displeget deom euz peseurt karantez oh karget gand ar Spered.\nAr bedenn evid an Iliz\n9 Setu perag, ni ivez diouz on tu, azaleg an deiz m’on-eus klevet kement-se, ne ehanom ket da bedi evidoh. Goulenn a reom digand Doue ma vefeh peur-anaoudeg euz e volontez, leun a furnez hag a skiant speredel, 10 ma renfeh eur vuez din euz an Aotrou, o klask plijoud dezañ e peb tra ; c’hwi a reno neuze eur vuez troet d’ar mad ha frouezuz e peb doare hag a gresko dre an anaoudegez a Zoue. 11 Kennerzet e vezoh, e peb doare, dre nerz e hloar ha douget evel-se da houzañv ha da zelher mad e peb doare.\nKan ar Hrist Mestr ar bed\n12 Gand levenez, trugarekait an Tad e-neus ho lakeet gouest da gaoud perz e lod ar zent er sklerijenn. 13 On diframmet e-neus euz galloud an deñvalijenn hag on degaset e rouantelez e vab karet, 14 ennañ on-eus an daspren, ar pardon euz ar pehejou, 15 eñ eo ar skeudenn euz an Doue na weler ket, ar henta ganet euz an oll grouadurien, 16 rag ennañ eo bet krouet peb tra, en neñv ha war an douar, an traou a weler hag an traou na weler ket : troniou, aotroneziou, beliou, galloudegeziou. Drezan hag evitañ eo krouet peb tra. 17 Eñ, a zo anezañ araog peb tra hag ennañ eo e kendalh peb tra da veza. 18 Eñ eo ar penn euz ar horv m’eo an Iliz. Ar penn kenta eo, ar henta ganet a-douez ar re varo, evid kaoud ar renk kenta e peb tra, 19 rag plijet eo gand Doue lakaad da jom ennañ al leunder a-bez, ha lakaad d’en em gleved drezañ hag evitañ an oll draou war an douar hag en neñv, o veza lakeet ar peoh dre ar gwad euz ar groat. 21 Ha c’hwi hag a oa gwechall tud estren hag enebourien dre ho kalon troet d’an oberou fall ; 22 setu m’e-neus bremañ Doue hoh adunvaniet e korv-den e Vab, dre e varo evid ma teufeh da veza dirazañ santel, direbech ha didamall. 23 Med red eo e talfeh mort ha stard er feiz heb lezel da veza distaget diouz esperañs an Aviel, ho-peus klevet hag a zo bet embannet d’an oll grouadurien a zo dindan an neñvou, ha degouezet eo din-me, dond da vez a ar ministr euz an esperañs-se.\nStourmad an abostol\n24 Er poaniou a houzañvan evidoh e kavan bremañ va levenez, hag ar pez a jom da houzañv evid peurleunia trubuillou Jezuz Krist, eo a zougan em horv va-unan evid e gorv dezañ, da lavared eo an Iliz. 25 Anezi on deuet da veza ar ministr, dre ar garg e-neus fiziet ennon en ho keñver : peurembann penn-da-benn Komz Doue : 26 ar mister dalhet kuz beteg henn, a hed-a-hed ar hanvejou, ha bremañ diskleriet d’ar zent, 27 fellet eo dezañ rei da anaoud dezo peseurt teñzor a hloar eo ar mister-se e keñver ar bayaned, ar Hrist en ho touez, an esperañs euz ar hloar. 28 Eñ eo a embannom o kuzulia peb hini, o kelenn peb hini, e peb furnez evid degas peb hini d’ar zantelez er Hrist. 29 Evid kement-se e poanian, o stourm gand e nerz dezañ a zo e labour gallouduz ennom.\nII. 1 Rag felloud a ra din e oufeh pegent garo eo va stourmad evidoh, evid tud Laodise hag evid kement a re all ha n’o-deus morse va gwelet, me va-unan ; 2 me a fell din e vefe evel-se kennerzet o halon ha ma vefent unanet ken stard er garantez ma teufent evel-se da dizoud en e oll binvidigeziou leunder ar spered hag an anaoudegez euz mister Doue : ar Hrist, 3 a zo kuzet ennañ oll deñzoriou ar furnez hag ar skiant. 4 Kement-se a lavaran evid mired na zeufe den d’ho touella gand komzou flour. 5 Rag n’emaon ket ganeoh a gorv, gwir eo, med a spered emaon ganeoh, laouen ouz ho kweled fidel d’ho karg ha stard en ho feiz e Jezuz Krist.\nPeb tra en Aotrou Krist\n6 Kendalhit eta gand hoh hent en Aotrou Krist, evel m’ho-peus resevet anezañ. 7 Bezit gwriziennet ha fountet ennañ, starteet evel-se er feiz evel m’eo bet kelennet deoh, ha leun-barr a anaoudegez vad. 8 Diwallit na zeufe den d’ho lakaad da fazia dre brederiouriez a zo eun douellèrèz goullo, hervez envor pobleg an dud, hervez galloudegeziou ar bed ha n’eo mui hervez ar Hrist. 9 Rag ennañ ema o chom e doare eur horv, oll leunder an doueelez. 10 Ha c’hwi ho-peus bet dreist ho kwalh gantañ, eñ hag a zo ar penn euz peb beli ha peb galloud.\n11 Ennañ oh bet amdrohet, eun amdroh ha n’e-neus ket bet dorn an den perz ebed ennan, hag e-neus tennet diwarnoh ho korv-natur, setu aze amdroh ar Hrist ; 12 lakeet er bez a-unan gantañ d’ar Vadeziant, ennañ ivez ez oh bet adsavet a-douez ar re varo. 13 Ha c’hwi hag a oa maro ablamour d’o pehejou ha d’an diamdroh ma ’z oa ho korv, Doue e-neus roet buez deoh a-unan gantan : pardonet e-neus deom on oll behejou ; 14 freuzet e-neus al lizer-dle a yee a-eneb deom gand e hourhemennou ha tennet e-neus anezan kuit, ha staget anezañ ouz ar groaz. 15 Diberhennet e-neus an Arheleziou hag ar hallouduziou ha diskouezet e-neus anezo da hoapèrèz an dud o stleja anezo gantañ e kerzadenn a enor ar groaz.\n16 Neuze eta, arabad da zen barn ahanoh diwar-benn boued pe evach, diwarbenn eur gouel, pe al loar nevez, pe ar zabad ; n’eo kement-se nemed eur skeudenn euz ar pez a oa da zond, med ar wirionez a zeu euz ar Hrist. 18 Na lezit ket laerez an treh diganeoh gand tud en em blij e devosionou, e servich an êlez, a vev gand gweledigeziou hag o spered danvezel a ra dezo beza c’hwezet gand sorhennou. 19 Ne jomont ket unanet gand ar penn a denn anezañ ar horv a-bez, unanet gand e goublou hag e stagellou, ar hresk a ro Doue dezañ.\nFrankiz an dud badezet\n20 Peogwir ez oh marvet gand ar Hrist da draou ar bed, perag plega da reolennou evel pa vefeh c’hoaz o veva er bed : arabad kemered, arabad tañva, arabad touch... ! 22 Ha kement-se evid traou hag a ya da netra dre ma vezont implijet ! Setu ar gourhemennou ha kelennaduriou an dud. 23 Kaer o-deus kaoud eun doare a fumez, o relijion dezo o-unan o devosion hag o ferz da ziouered n’o-deus talvoudegez ebed, n’int mad nemed da blijoud d’ar horv.\nIII. 1 Peogwir oh savet da veo a-unan gand ar Hrist, klaskit madou an neñv, el leh m’ema ar Hrist azezet en tu dehou da Zoue. 2 En neñv ema ar pal da dizoud ha n’eo ket war an douar, 3 rag c’hwi a zo maro hag ho puez a zo kuzet, a-unan gand ar Hrist, e Doue. 4 P’en em ziskouezo ar Hrist, ho puez, neuze c’hwi ivez a vo gwelet gantañ e kreiz e hloar. 5 Lakit eta da vervel ennoh ar pez a zo euz an douar : gadaliez, hudurnez, youlou direiz, c’hoantegeziou fall hag ar skrapèrèz a zo eun idolèrèz. 6 Diwar gement-se e teu kounnar Doue war an dud difeiz. 7 Setu aze penaoz e veveh gwechall. Kement-se oa ho puez. 8 Bremañ eta, deoh-hwi ivez en em zistroba a gement-se : kounnar, buanegez, falloni, kunujennou, komzou louz deuet diwar ho muzellou. 9 Gaou ebed mui kenetrezoh, rag taolet ho-peus kuit diouzoh ho toareou koz da veva, 10 evid kemer doareou nevez an den renevezet e anaoudegez ar skeudenn euz e grouer.\n11 N’eus aze mui Gresian ha Juzeo, amdrohet ha diamdrohet, barbared ha Sited, sklaved ha tud frank, n’eus nemed ar Hrist, a zo peb tra e peb hini. 12 Peogwir oh tud dibabet, santelleet, ha karet gand Doue, bezit eta truezuz, madelezuz, izel ha tener a galon, pasiañt. 13 En em houzañvit ha m’e-neus hini pe hini da glemm euz unan all bennag, pardonit an eil d’egile evel m’e-neus an Aotrou pardonet deoh grit ivez kemend-all. 14 Ha dreist peb tra lakit ennoh ar garantez, setu aze al liamm parfed. 15 Peoh or Zalver da ren en ho kalonou, d’ar peoh-se ez oh bet oll galvet en eur horv hebken, bezit leun a drugarez. 16 Ra vo komz ar Hrist o chom en ho touez gand e oll binvidigez, kentelit ha kuzulit an eil egile gand kalz a fumez. Kanit da Zoue en ho kalon hoh anaoudegez vad gand salmou, himnou ha kantikou speredel. 17 Ha kement a hellit lavared pe ober ra vo bepred en ano an Aotrou Jezuz, o trugarekaad drezañ Doue an Tad.\n18 C’hwi gwragez, bezit doujuz d’ho priejou evel m’eo deread en Aotrou. 19 C’hwi gwazed, karit ho kwragez, na hegasit ket anezo. C’hwi bugale, sentit e peb tra ouz ho tud kement-se a zo plijuz d’an Aotrou. 21 Kerent, arabad eo deoh hegasi ho pugale gand aon na zeufent da fallgaloni. 22 C’hwi, sklaved sentit e peb tra ouz ho mistri euz an douar-man, servichit anezo, n’eo ket ablamour m’emaer war evez ahanoh, evel ma klaksfeh plijoud d’an dud, med gand eur galon zidro, o touja d’an Aotrou. 23 Ho labour, n’eus forz pehini e vefe, grit anezañ a galon vad, evel pa vefe evid an Aotrou, ha n’eo ket evid an dud ; 24 o houzoud ho-pezo digand an Aotrou an hêrez da hobr. Ar mestr eo ar Hrist, o servicha anezañ emaoh. 25 An hini a zo disleal a vo paeet hervez e zislealded. Ne vez ket greet diouz dremm an dud.\nAliou da beb hini\nIV. 1 Mistri bezit just ha leal e keñver ho sklaved, o houzoud ho-peus c’hwi eur mestr en neñvou. 2 Kendalhit gand ar bedenn, chomit war evez, o trugarekaad. 3 War ar memez tro, pedit ivez evidom-ni, ma teuio Doue da zigeri eun nor evid or prezegèrèz, ma ’h embannin mister ar Hrist – m’emaom er prizon ablamour dezañ – ma ’h embannin anezañ evel m’eo red din henn ober. 5 Grit evid ar gwella evito an darempredou gand an dud digristen. 6 Ra vo ho komzou bepred hegarad, ha morse trenk, mad da respont da beb hini evel ma tere. 7 Kement tra diwar va fenn a vo kemennet deoh gand Tichik, ar breur karet, ar ministr leal, va hompagnun e servich an Aotrou. 8 E gaset am-eus deoh a-ratoz-kaer, evid rei deoh kelou ahanon ha kennerza ho kalon. 9 Onezim, ar breur fidel ha karet meurbed, a yelo gantañ. Unan ahanoh eo, kement a dremen aman a roio deoh da anaoud.\n10 Ho saludi a ra Aristark, a zo er prizon asamblez ganin hag ivez Mark, kenderv Barnabaz ; resevet ho-peus kemennadurez diwar e benn : ma teu davedoh, grit degemer vad dezañ. 11 Ho saludi a ra ivez Jezuz, an hini a anver Justus. N’eus nemeto e-touez ar Juzevien, o labourad ganin, evid rouantelez Doue. Eur frealzidigez int bet evidon. 12 Epafras, ho kenvroad ho salud ivez. Ar zervicher-se da Jezuz Krist ne ehan ket da stourm evidoh dre ar bedenn, evid ma talhfeh da veza parfed ha da zenti penn-da-benn ouz peb bolontez Doue.\n13 An testeni-man a roan dezañ : kalz a boan a gemer evidoh, evid tud Laodise, ha Seropolis. 14 Ho saludi a ra Lukaz, or mignon ar medesin, hag ivez Demas.\n15 Saludit ar vreudeur euz Laodise, ha ivez Nimfa, hag an Iliz en em vod en e di 16 Pa vo bet lennet al lizer ganeoh, grit ma vo lennet ivez e Iliz Laodise. 17 Lavarit da Arkip : taol evez ouz ar ministrèrèz az-peus resevet en Aotrou evid henn ober penn-da-benn.\n18 Ar zalud a zo skrivet gand va dorn va-unan. Dalhit soñj euz va jadennou. Ar hras ra vo ganeoh.\nLizer d’ar Holosianed | Pennad-kinnig | 1 | 2 | 3 | 4


5vet Sul / in Septuagesima - Tiegezh Santez Anna\nD'an 9 a viz C'hwevrer * ***Stumm dreistordinal↓\nStumm ordinal: 5vet Sul an amzer ordinal\nan Aviel santel\nhervez sant Vazhev 5, 13-16\nC'hwi eo sklêrijenn ar bed.\nEn amzer-se e lavaras Jezuz d'e ziskibien : «C’hwi eo holen an douar. Hogen ma teu an holen da zivlazañ, gant petra e vo e sallet? Ne dalv mann ebet ken, nemet da vezañ taolet er-maez ha flastret gant treid an dud. C’hwi eo sklêrijenn ar bed. N’hell ket bezañ kuzhet ur gêr savet war lein ur menez; ha ne vez ket enaouet ul lamp evit he lakaat dindan ar boezell, met war ar c'hantolor, evit ma sklêrijenno holl dud an ti. Evel-se ra lugerno ho sklêrijenn-c'hwi dirak an dud, evit ma teuint, dre welout hoc'h oberoù mat, da zougen klod d’ho Tad a zo en Neñvoù.»\nSul ar Seikontved / ar Peuz\nN'eo ket deut c'hoazh ar C'horaiz, hogen emañ o tostaat. An Iliz a ehan da ganañ an Alleluia hag an dilhad evit an oferenn zo glaz-ruz. Pedet e vez ganti ouzh he bugale da souzañ d'ar plijadurioù diskiant, hag e ra koun eus an dek bloaz ha tri-ugent (seikontved) bet gouzañvet gant Israel en harlu e Babilon, un amzervezh a boan hag a binijenn evit pobl Doue. El lennadenn gentañ an oferenn e klevor ar c'homzoù-se diouzh lizher kentañ sant Paol d'ar Gorintidi: "Va breudeur: daoust ha ne ouzoc'h ket? Pa vez redadeg, an holl a red, hogen unan hepken en deus ar priz. Ar re o deus d'ober ur c'hrogad war an dachenn a oar dilezel kement tra a rafe droug dezho" (9, 24) . Un tammig pelloc'h, en hevelep pennad, eo meneget ar bloavezhioù er goueled, pevar-ugent en holl, goude ma tec'has Israel eus bro-Egipt, a zegas soñj eus pevar-ugent deiz amzer ar C'horaiz, hag ivez eus ar pevar-ugent deiz all etre Pask ha gouel Jezuz savet d'an Neñv, pa vo evet eus an "dour speredus" (1Kor9) eus roc'h ar C'hrist. Hent ar C'horaiz a ranko hon henchañ war un hent a frankiz.\nSalm 17, 5, 6 & 7\nelc'hiet e oan gant gwagennoù ar marv, froudoù Belial am sponte. Em anken em eus garmet etrezek va Doue ; hag eus e neved en deus klevet va mouezh.\nGant Cristobal de Morales (liesvouezhiek)\nPublié dans Septuajezim, Liderezh, Messe, Oferenn, Sainte Liturgie, Sulvezhioù


Cill Chainnigh - Wikipedia\nCill Chainnigh (Kilkenny e saozneg) zo ur gêr e kreisteiz Iwerzhon, e kontelezh Cill Chainnigh. Kêr-benn ar gontelezh eo. Emañ war lez ar stêr An Fheoir (Nore), war-hed ur 150 km bennak diouzh Dulenn.\nTalvezout a ra Cill Chainnigh kement hag « iliz Cainneach », diwar anv ur manac'h eus ar VIvet kantved. Div iliz-veur zo e kêr, an eil evit ar gatoliked hag eben evit an anglikaned, hag ur c'hastell bet savet en XIIvet kantved gant William Marshal. E Cill Chainnigh ivez e vez breset ar bier Smithwick's, unan eus brudetañ bieroù Iwerzhon goude Guinness.\nAdtapet diwar « https://br.wikipedia.org/w/index.php?title=Cill_Chainnigh&oldid=1915832 »\nKontelezh Cill Chainnigh\nKemmoù diwezhañ degaset d'ar bajenn-mañ d'an 13 Du 2021, da 21:43.


Salon du livre enfance et jeunesse\nstummadur / formation\nStaj ur sizhunvezh dre soubidigezh\n20/07/2015 to 25/07/2015\nKendalc’h Keltiek Etrebroadel 2015\nDevezh studi Keav 2015\nLenn a-stroll Roazhon\nFoarig levrioù / Petite foire aux livres (Skol Diwan Gwengamp)\nMont da skrivagner / Devenir auteur\nSkol an Emsav, Roazhon\nDistro Lenn a-stroll!!!\nDistro Lenn a-stroll evit an 9vet bloavezh !\nBeb LUN kentañ ar miz eus Gwengolo da viz Mezheven, etre 8eur30 ha 10 eur noz- Skol an Emsav, 25 straed Pierre Martin - 35000 Roazhon -\nplg : 02 99 38 75 83 - degemer@skolanemsav.com\n"Bili er mor" a vo al levr kentañ. Danevelloù bet skrivet gant Annie Coz, embannet gant Skol Vreizh.\nSetu an deiziadoù kinniget evit 2014/2015 :\n- 6 HERE 2014\n- 03 DU\n- 01 KERZU\n- 05 GENVER 2015\n- 02 C'HWEVRER\n- 02 MEURZH\n- 07 EBREL\n- 04 MAE\n- 01 MEZHEVEN\nKinnig labour Gouelioù Breizh\nYa! ur sizhunieg e brezhoneg


Derc'hel a ra ar stourm en ospitalioù © Radio France - Jade Peychieras\nDiffusion du mardi 11 juin 2019 Durée : 8min\nKlask a zo bepred war-lerc'h an dud o deus falc'het daou vugel en Oriant. Derc'hel a ra ar stourm en ospitalioù, Gweltaz Desmousseaux deus CGT ospital Brest a zisplego hiroc'h deomp. Roxane, setu anv ar film a vo embannet 'benn warc'hoazh war ar skrammoù bras. E Korle eo bet filmet.\nKlask a zo bepred war-lerc'h an dud o deus falc'het bugale en Oriant\nUr galv da desteniñ zo kaset gant ar boliserien goude ar gwallzarvoud en Oriant.. Marvet eo ur bugel hag un eil zo gloazet kenañ, en ospital emañ bepred. O vont war droad 'oa an daou vugel p'int bet skoet gant un oto disul d'abardaez. Met aet 'oa kuit an dud a oa 'barzh c'harr-tan. Neuze fellet a ra d'ar polis kaout soñj an dud a ouife tra pe dra diwar-benn an daou zen se.\nHarzh-labour 'zo en ospitalioù e Frañs a-bezh diwar galv 4 sindikad\nDibaoe 3 miz eo tenn ar jeu. Goulenn a ra an implijidi e vefe kresket ar goproù ha kresket an niver a labourerien er servijoù. Embannet he deus Agnès Buzyn, ministrez ar yerc'hed e c'hellfe al lezenn war ar yec'hed skañvaat an urjañsoù. E 2022 eo medisined ar c'hêrioù ni rafe war-dro an "urjañsoù bihan". Embannet he deus ar vinistrez ivez e vefe postet arc'hant 'barzh an ospitalioù ma vez kalz kalz a labour ha kalz a dud o vont di. Gweltaz Desmousseaux a zo klañvdiour en ospital Brest hag ezel ar sindikad CGT.\nRoxane, ur film savet e Korle\n'benn warc'hoazh 'vo skignet 'vit ar wech kentañ film ar sevenerez Mélanie Auffret, Roxane gant Guillaume de Tonquédec, Léa Drucker, Jean-Yves Lafesse pe c'hoazh ar c'haner Michel Jonasz. Istor ur produer vioù bio eus ar C'hreiz Breizh, hag a zo sot gant ar c'hoariva. Evit saveteiñ e atant e krog da embann videoioù war an internet asambles gant e yar Roxane. Ar skeudennoù 'zo bet filmet kostez Korle e lec'h m'emañ familh Mélanie Auffret o chom.\nDiffusion le vendredi 7 juin 2019 de 19:00 à 19:05\nDiffusion le jeudi 6 juin 2019 de 19:00 à 19:05


ki - Wikeriadur\n1.5 Furm verb\nUr c'hi gwenn-ha-du.\n(Anv-kadarn 1) Da geñveriañ gant ar c'herneveureg ki, ar c'hembraeg ci, an iwerzhoneg cú (tro-c'henel heniwerzhonek con) hag ar skoseg cù : deuet eus ur ger keltiek *kū, liester *kunes. Da dostaat ivez ouzh ar sañskriteg śvā (tro-c'henel śunas), an henc'hresianeg kýōn (liester kýnes), al lituaneg szuõ (tro-c'henel szuñs), al latin canis hag an alamaneg Hund.\n(Furm verb) Savet diwar « ki- », pennrann ar verb « kiañ », hep dibenn-ger.\nki /ˈkiː/ gourel (liester kon (e rannyezh Gwened, e skridoù lennegel pe kozh) pe chas (pemdez))\nBronneg kigdebrer kar d'ar bleiz (un isspesad d'ar bleiz eo) ha doñvaet gant mab-den. Meur a ouenn anezhañ a zo, dezho morfologiezhioù liesseurt. Anv skiantel : Canis lupus familiaris. Harzhal ha chilpat a ra ar c'hi.\nKen en devo truez ouzhoc’h, ma dous, ar c’hi. — (Fañch an Uhel, Soniou Breiz-Izel 2, Pariz, 1891, 1971, p. ?.)\nSetu aze ur c'hi hag ho kaso, hag a chomo ganeoc'h betek kuzh-heol. — (Fañch an Uhel, Kontadennoù ar Bobl/2, Al Liamm, 1985, p. 16.)\nBara gwenn d'ar c'hi, ha barav du d'ar mevel. — (Fañch an Uhel, Kontadennoù ar Bobl/2, Al Liamm, 1985, p. 17.)\nLazhet ho ki, hag ho marc'h glas. — (Buhez Sant Ronan, er Barzhaz Breizh.)\nAn neb en deus c’hoant da lazhañ e gi a gav atav ur c’hleñved dezhañ. — (Lan Inizan, Emgann Kergidu 1, Brest, 1877, eil emb. Al Liamm 1977, p. 12.)\nPa welez ur c’hi o tont betek da seulioù az pez aon. — (Jules Gros, Le trésor du breton parlé Deuxième Partie, 1970, p. 462.)\nHa daou gi gouez ha diboellet. — (Kloareg Rohan, er Barzhaz Breizh.)\nNag e skudell ar c'hi ne veze graet va boued. — (Gwreg ar C'hroazour, er Barzhaz Breizh.)\nKi par. Enebet ouzh kiez.\nBezañ evel ur c'hi (troiennoù niverus):\nbezañ evel ki ha kazh\nBezañ evel ur c’hi bihan war-lerc’h ub.\nBezañ evel ur c’hi war ur c'hravazh: nec'het bras\nBezañ brell evel ur c’hi bihan.\nBezañ abaf, didalvez, feal, hardizh, paour, treut, evel ur c’hi.\nBezañ, chom e-unan evel ur c'hi, evel ur penn-ki\nlabourat evel ur c’hi : evel ul loen pe ur marc’h.\nleuskel unan bennak e-unan evel ur c'hi, evel ur penn-ki\nyudal evel ur c'hi (pe evel ur bleiz).\ndivalav-ki, treut-ki, yen-ki.\ntoull ar c'hi\nbezañ ki ouzh e boan\nbezañ ki ouzh e gorf\nbezañ ki war un dra bennak\nc'hoari e gi: ober trouz\nhejañ e gi: bezañ fuloret\nkaoc'h ki du kac'het gant ar c'hi gwenn : sakreadenn\nKaout naon-ki: naon du.\nKas e gi d’e lochenn. Kontrol d’an hini a hej e gi, an hini e gas d’e loch e lak da devel: mestr eo war e fulor.\nkousket evel ki milin\nLakaat unan bennak e renk ar chas: ober vil da unan bennak.\nLojañ dindan lost ar c’hi: en un ti gwall lous\nMont da gaoc’h-ki : bezañ debret gant ur c'hi = mont da get.\nMont kuit evel ur c’hi kannet: evel ur c’hazh gleb,\nmont e ki\nOber ur c’hoarzh ki: skrignal\nOber ul labour ki: ul labour diaes; kiañ.\nOber ur paz-ki da ub.\nna stagañ e chas gant delioù kaol\nneuial evel ur c'hi plom\nneuiñ evel ur c'hi plom\npeget ar c'hi du en unan bennak\nredek evel ur c’hi klañv: buanañ ma c’hall\nReiñ, tennañ un digarez ki: un digarez toull.\nSkuilhañ daeroù ki, goueloù ki: daeroù kazh.\nTapout ar c’hi e-lec’h ar c’had: c’hwitout\ntennañ amann eus gouzoug ar c'hi\ntennañ panez eus gouzoug ar c'hi\nN'ouzout ket pelec'h ema toull ar c'hi e-ti ar person ? — Dindan e lost. — (Jules Gros, Le trésor du breton parlé Troisième Partie, 1974, p. 334.)\nPegeid a zo etre an tommder hag ar yenïon (yenijen) ? — Hed ur c'hi : ur c'hi a vez tomm e revr ha yen e fri. — (Jules Gros, Le trésor du breton parlé Troisième Partie, 1974, p. 334.)\nA-benn neuze hag ac'hann di\nEn devo harzhet meur a gi\nAn hini a zalc'ho an askorn\nA yelo ar c'hi war-lerc'h e zorn.\nDa bep seurt oad\nE red ar c'hi war-lerc'h ar c'had. — (Jules Gros, Le trésor du breton parlé Troisième Partie, 1974, p. 305.)A vez lâret diwar-benn ar verc'hetaerien gozh.\nDiwar gi, ki ; diwar gazh, kazh\nDiwar logodenn ne vez ket a razh. — (Jules Gros, Le trésor du breton parlé Troisième Partie, 1974, p. 305.)\nDre forzh heskinat (pe hegañ) ar c'hi e teu da vezañ droug\nKamm ki pa gar\nKi besk ha kazh diskouarnet\nN'int mat nemet da zebriñ boued\nNe vo ket bras lod pep hini :\nHemañ a zo evel ur grampouezhenn etre nav c'hi. — (Jules Gros, Le trésor du breton parlé Troisième Partie, 1974, p. 309.)\nN'eus ket a voeien da dennañ amann euz gouzoug ur c'hi. — (Jules Gros, Le trésor du breton parlé Troisième Partie, 1974, p. 305.)\nPa vez aet an amann e gouzoug ar c'hi e vezer war-lerc'h. — (Jules Gros, Le trésor du breton parlé Troisième Partie, 1974, p. 305.)\nZo mestr en e di — (Jules Gros, Le trésor du breton parlé Deuxième Partie, 1970, p. 521.)\nUr c'hi meret, hanter savet\nUr c'hazh meret, hanter lazhet. Ne saver ket ur c'hi evel ur c'hazh.\nTri bloaz o tont da gi, tri bloaz ki, tri bloaz o vont er-maez a gi. Nav bloaz e vev ar chas.\nYenañ tra a zo en ti :\nPennoù daoulin an ozhac'h ha fri ar c'hi. — (Jules Gros, Le trésor du breton parlé Deuxième Partie, 1970, p. 559.), — (Jules Gros, Le trésor du breton parlé Troisième Partie, 1974, p. 307.)\narabeg : كلب (ar) (kalb) gourel, كلبة (ar) (kalba) benel\nafrikaans : hond (af)\nalamaneg : Hund (de) gourel\nalbaneg : qen (sq) gourel\nazeri : köpək (az) ; it\nbavarianeg : Hund (bar) gourel\nbemba : imbwa (bem)\nbengaleg : কুকুর (bn)\nbulgareg : куче (bg) (kuče) nepreizh\ndaneg : hund (da)\nekegusii : esese\nesperanteg : hundo (eo)\nestoneg : koer (et) ; peni (et)\newe : avu\nfaeroeg : hundur (fo)\nfanti : bɔdɔm; kraman\nfinneg : koira (fi)\nfrizeg : dogge (fy) , hûn (fy)\ngalizeg : can (gl)\ngalleg : chien (fr)\ngresianeg : σκυλί (el) (skylí)\ngujarati : કૂતરો (gu)\nhebraeg : כלב (he)\nhensaozneg : docga (ang) , hund (ang)\nhindeg : कुत्ता (hi)\nhungareg : kutya (hu)\nido : hundo (io)\nindonezeg : anjing (id)\nislandeg : hundur (is)\nitalianeg : cane (it) gourel\njapaneg : 犬 (ja) (いぬ, inu)\nkatalaneg : gos (ca) , ca (ca)\nkazak : ит (kk) (it)\nkembraeg : ci (cy)\nkinyarwanda : imbwa\nkirgiz : ит (ky) (it)\nkongo : mbwa\nkurdeg : kûçik (ku)\nlatin : canis (la)\nlingala : mbwá (ln)\nmalayseg : anjing (ms)\nmalinkeg : wulu (mlq)\nmarathi : कुत्रा (mr)\nmayaeg Yucatán : pek’ (yua)\nmende : ngílà\nmongoleg : нохой (mn) (nohoĭ)\nmore : báága\nnederlandeg : hond (nl)\nnorvegeg : hund (no) , tamhund (no)\nokitaneg : can (oc) , gos (oc)\noseteg : куыдз (os) (kuydz)\nouigoureg : ئىت (ug)\nourdou : کتا (ur)\npapiamento : kachó (pap)\nperseg : سگ (fa)\npoloneg : pies (pl) ; pies domowy (pl)\nportugaleg : cão (pt)\npundjabi : ਕੁੱਤਾ (pa)\nromanieg : rikonô (rom) ; jukêl (rom) (aussi cukêl (rom) )\nroumaneg : câine (ro) gourel, cîine (ro)\nrusianeg : пёс (ru) (pǒs) gourel; собака (ru) (sobáka) benel\nsámi an Norzh : beana (se)\nsaozneg : dog (en) , hound (en)\nserbeg : пас (sr) (pas) gourel, кућка (sr) (kućka) benel\nshona : imbwa (sn)\nsinaeg : 狗 (zh)\nsikilianeg : cani (scn)\nskoseg : cù (gd)\nsotho an Norzh : mpša (nso)\nspagnoleg : perro (es) gourel\nsranan : dagu (srn)\nsvedeg : hund (sv)\nswahili : mbwa (sw)\nswazi : î-njá (ss)\ntadjik : саг (tg) (sag)\ntagalog : áso (tl)\ntchekeg : pes (cs)\ntchouvatch : йытӑ (cv) (ĭytă)\nturkeg : köpek (tr)\nturkmeneg : ит (tk) (it)\ntwi : kraman\nukraineg : собака (uk) (sobáka) gourel; пес (uk) (pes) gourel\nvepse : koir (vep)\nwolof : xaj (wo)\nyorouba : ajá (yo)\nzouloueg : inja (zu)\nki /ˈkiː/ (liester kioù)\nBenveg a dalvez da lugañ hag a vez sanket e-barzh ur giez.\ngalleg : prise (fr) mâle (fr)\nE-barzh kaoc'h ki\nFurm ar verb kiañ e trede gour unan an amzer-vremañ, en doare-disklêriañ.\nFurm ar verb kiañ en eil gour unan an doare-gourc'hemenn.\nAr pennad « ki » e-barzh Wikipedia\nBezañ krog ar c’hi du en ub : ober ur c’horfad gwarizi\nBezañ, chom, leuskel ub, e-unan evel ur c'hi, evel ur penn-ki.\nBezañ evel ki ha kazh: bezañ atav oc'h en em zrailhañ.\nBezañ bet un taol ki rous : doare dizereat da gomz eus ur vaouez dougerez\nGwiskañ botoù ront ar c’hi du : bezañ gwarizi ennañ\nNa dalvout ur bramm ki, ul louf ki, al lart eus ur c’hozh ki krouget: na dalvout un aval brein.\nNa vezañ diwar chas ar vro: heñvel ouzh na vezañ diwar saout ar vro.\nNa vezañ mat da deurel d’ar c’hi, d’ar chas : na dalvout netra\nNeuial evel ur c’hi plom (E-lec’h ma kouezh e chom) : na c’houzout neuial\nTennañ amann, panez eus gouzoug ar c’hi:\npe ober un dra diaes da ober\npe klask gouzout ar wirionez digant unan bennak.\nAdtapet diwar « https://br.wiktionary.org/w/index.php?title=ki&oldid=324740 »\nKemmoù diwezhañ degaset d'ar bajenn-mañ d'an 4 Gen 2022, da 16:10.


Ingrid Jonker (19 Gwengolo 1933 e Douglas e Proviñs ar C'hab - 19 Gouere 1965 e Kêr ar C'hab) a oa ur varzhez afrikanek eus Suafrika.\nIngrid Jonker e 1956\nMerc'h e oa da Abraham Jonker ha Beatrice Cilliers. He zad a labouras evit ar Strollad Broadel a-raok bezañ kazetenner. Dispartiet e voe he zud d'ar mare ma voe-hi ganet. Mervel a reas he mamm pa ne oa nemet dek vloaz. Diwar neuze e vevas gant he zad, addimezet, e Kêr ar C'hab. En he oad gour ez embannas mennozhioù disheñvel-bras diouzh re he zad, kement ha ken bihan ma voe dianzavet gantañ.\nDimeziñ a reas Ingrid Jonker da Pieter Venter hag ur verc'h o devoe, met dispartiet e voent tri bloaz goude ganedigezh ar verc'hig-se. Da dost da 32 vloaz en em veuzas Ingrid war an aod, e Three Anchor Bay.\nHe zorkad barzhonegoù kentañ, Ná die Somer ("Goude an hañv"), a voe skrivet ganti pa ne oa ket 13 vloaz c'hoazh. Skrivet he deus en afrikaneg, met troet eo bet he barzhonegoù e meur a yezh. Renkañ a reer anezhi er strollad skrivagnerien penn-araok hag enebet ouzh an apartheid anvet Die Sestigers ("Re ar bloavezhioù 60"), asambles gant tud evel Breyten Breytenbach, André Brink, Adam Small pe Bartho Smit.\nE 2011 e oa bet graet ur film diwar he fenn, Black Butterflies, ma oa c'hoariet roll Ingrid Jonker gant an aktourez eus an Izelvroioù Carice van Houten.\nAdtapet diwar « https://br.wikipedia.org/w/index.php?title=Ingrid_Jonker&oldid=1893542 »\nDernière modification le 30 Gen 2021, à 14:07\nKemmoù diwezhañ degaset d'ar bajenn-mañ d'an 30 Gen 2021, da 14:07.


Eilean nam Muc - Wikipedia\nPort Mòr, en Eilean nam Muc\nEilean nam Muc (distaget [ˈelan nə ˈmuʰk] e gouezeleg ; Muck e saozneg) zo unan eus an Inizi Gall tostañ, e Bro-Skos. E 2013 e oa 27 den o chom enni. Ar gêr vrasañ eo Port Mòr ("porzh meur").\nEr porzhig-se e c'haller lestrañ da vont da inizi all, Canaigh, Rùm hag Eige, koulz ha da Àrasaig ha Malaig war an douar-bras.\nBeinn Airein eo ar poent uhelañ war an enez (137 metr uhelder). Brudet eo Eilean nam Muc abalamour d'ar reuniged ha morhoc'hed a weler er mor en-dro dezhi.\nTalvezout a ra anv an enezenn kement hag "enez ar balumed", rak ur c'hrennadur eo muc diwar muc-mhara (balumed), daoust ma kred tud a-wechoù ez eo "enez ar moc'h" (muc = moc'h).\n↑ Iain Mac an Tàilleir (pdf), "Placenames“, p.89, Pàrlamaid na h-Alba\nAdtapet diwar « https://br.wikipedia.org/w/index.php?title=Eilean_nam_Muc&oldid=1978782 »


Inizi Árainn - Wikipedia\nArabat kemmeskañ an inizi-se gant Árainn Mhór e kontelezh Dún na nGall, pe gant Eilean Arainn, un enezenn eus Bro-Skos.\nInizi Árainn, en Iwerzhon.\nInizi Árainn (hervez an anv iwerzhonek Árainn, Oileáin Árann) pe inizi Aran (hervez an anv saoznek Aran Islands) zo inizi war aod kornôg Iwerzhon.\nTeir enezenn zo dreist-holl, e Bae Gaillimh. An hini vrasañ eo Árainn (Mhór) pe Inis Mór (Inishmore e saozneg), er c'hornôg . An enez kreiz eo Inis Meáin (Inishmaan), hag an hini vihanañ, er reter, eo Inis Oírr (Inisheer).\nMont a c’haller d’an inizi adalek an douar-bras gant bigi a loc’h diouzh porzh Ros a' Mhíl, e kontelezh Gaillimh, porzh Gaillimh e-unan, pe porzh Dúlainn e kontelezh An Clár, pe gant kirri-nij a zibrad en Indreabhán, e-kichen An Spidéal. Etre an enezeg hag Indreabhán, al lec'h tostañ war an douar-bras ez eus 12 km, hag etre Inis Oírr ha Dúlainn ez eus 15 km.\nA-gozh eo tudet an inizi, ha pa vefe kalet ar vuhez enno. E lec’hiennoù evel kreñvlec’h Dún Aonghasa ez eus bet kavet traezennoù eus Oadvezh an Arem hag Oadvezh an Houarn. Kerkent hag ar VIvet kantved e oa an enezeg unan eus lec’hioù kreñv ar gristeniezh en Iwerzhon, gant sant Éanna (marv war-dro 530) o tiazezañ e vanati eno, pe c'hoazh sent Rónán, Ciarán ha Caomhán.\nEr Gaeltacht emañ inizi Árainn. Unan eus lec’hioù kadarnañ an iwerzhoneg int chomet betek-henn, dre ma’z int rannet diouzh an douar-bras ha ma vez diaes an darempred dre vor gant an inizi e-pad ar goañv. Betek fin an XXvet kantved e oa iwerzhonegerien unyezhek eus tud koshañ an enezeg. Ha dont a ra tud e-leizh da zeskiñ pe da beurzeskiñ ar yezh en inizi, e-pad an hañv dreist-holl. Touristed all a zeu a-fonn ivez, da sellet ouzh an tornaodoù serzh pe ouzh al lec'hiennoù ragistorel savet gant mein.\nE-touez an dud genidik eus an enezeg zo bet tapet brud ganto e c’haller menegiñ ar skrivagner Liam Ó Flaitheartaigh pe Liam O'Flaherty (1896-1984), eus Inis Mór, pe ar barzh Máirtín Ó Direáin (1910-1988) eus Inis Mór ivez.\nTud na oant ket genidik eus an inizi o deus kavet o awen enno ivez, evel ar filmaozour stadunanat Robert J. Flaherty, pe ar skrivagner iwerzhonat John Millington Synge.\nAod Inis Mór\nMogerioù mein en-dro d'ar parkeier en Inis Oírr\n↑ Gramadach na Gaeilge agus litriú na Gaeilge - An caighdeán oifigiúil, seizhvet embannadur, 1979, p. 147\n↑ Árainn eo anv ofisiel an enezenn vras. Abaoe an XIXvet kantved e reer, e saozneg, gant an anv Inishmore, ijinet gant kartennourien an amzer-se, evit he diforc’hañ diouzh an enezenn anvet Árainn Mhór e kontelezh Dún na nGall. Ar skrivad iwerzhonek Inis Mór a implijer muioc’h-mui bremañ, e saozneg koulz hag en iwerzhoneg. An anv-se a gaver er Wikipedia iwerzhonek.\nAdtapet diwar « https://br.wikipedia.org/w/index.php?title=Inizi_Árainn&oldid=1636745 »


Un liorzh zibar hag anavezet | Destination Coeur de Bretagne - Kalon Breizh\nHome / Un liorzh zibar hag anavezet\nUn liorzh zibar hag anavezet\nGant ur gorread a 85 hektar eo bet terket park Trevare evel ur skrin plant d’ar c’hastell. Labelaet eo Liorzh zibar evit he dastumadoù kamelia ha brug-roz pergen. Kinnig a ra ar park-mañ d’an daoulagad, a-hed ar c’houlzadoù-bloaz, un abadenn adnevezet dizehan a vez bamet ganti an dud sot gant ar plant hag ar bleuñv. E 2016 eo bet deroet da Zomani Trevare an enoradenn briziet-bras a Liorzh wellentez evit e zastumad kamelia a zo e-touez ar re bouezusañ er bed.\nLiorzhoù Trevare, lec’hioù pourmen ha huñvreal\nKemerit amzer da straniñ e liorzhoù Trevare. Puilh eo an domani a lec’hioù kaer ma vez brav chom da zilerc’hiañ enne. Kemm mat a zo etre aozadur al liorzh reoliek, war reper ar c’hastell, hag ar c'hempennadur a c’hiz Bro-Saoz er peurrest eus ar park. Er c’hornôg, ul liorzh klasel a c’hiz Italia a gas ac’hanoc’h da rambreal war vord hec’h oglenn ha da heul betek ul liorzh kaer lusket gant lammoù-dour. Kizelladurioù, feunteunioù hag elfennoù arkitektouriezh dibar a zegas dudi d’ho kweladenn el liorzhioù.\nUr glad plant dibar\nBevennet eo alezioù ar park gant plant a vez graet plant douar brug anezhe : kamelia, brug-roz, kaouled, andromeda, skimmia, osmantez, gwez arallvro. E domani Trevare ez eus dastumadoù meur anezhe, loreet gant meur a briz broadel hag etrebroadel, en o zouez an enoradenn a « Liorzh wellentez ». Neuze emañ Trevare e-barzh klub serret-kaer an 50 liorzh kamelia pouezusañ er bed. Kemerit perzh en dibennoù-sizhunvezh gouel : « Trevare e kamelia » e dibenn miz Meurzh ha « Trevare e brug-roz » e deroù miz Mae, pa vez lakaet war wel ar glad plant dibar-se.\nBamet e veoc’h gant al liorzhoù a-hed ar c’houlzadoù-bloaz. Bleuniañ a ra ar plant an eil war-lerc’h eben a-hed ar bloaz hag evel-se e roont livioù kemmus da strouezh ha liorzhoù ar park. Al liorzhoù-se, liesseurt ar plant enne, a zo dispar evit ar c’hrouiñ arzel hag evit kuriusted an naturourien. Bep bloaz e vez aozet un diskouezadeg eno.\nAl Labotanig, ul lec’h etreoberiat evit anavezout sekred ar plant\ngant ar familh\nDa gentañ penn e oa er park ul liorzh-legumaj hag ur werje na vezent ket gwelet eus ar c’hastell abalamour d’o implij talvoudek. Hiziv an deiz ne chom anezhe nemet an tiez-gwer, framm ar mogerioù hag an alezioù. Talvoudekaet int bet a-nevez ha digor d’an dud.\nDont a rit gant ho familh ? Gouezit ‘ta emañ al Labotanig e ti-gwer brasañ an domani. Ul lec’h etreoberiat diwar-benn ar struzh an hini eo, savet a-ratozh evit ar familhoù. Gant an taolioù dornata, da arnodiñ emren, e c’helloc’h kompren dre c’hoari bevoniezh ar plant hag istor dastumadoù louzawouriezh ar park. Ar c’hamelia, ar brug-roz hag ar c’haouled a zegas brud da Drevare n’o do tamm sekred ebet ken evidoc’h.\nTrevare, ul lec’h a sevenadur evit ar familh en he fezh


Bundesrat - Wikipedia\nLogo ar Bundesrat\nKambr aotrouien Prusia e Berlin. Enni emañ sez ar Bundesrat\nAr Bundesrat pe Kuzul kevreadel eo ar c'huzul ma vez bodet kannaded eus ar 16 Länder (Bundesländer) a ya d'ober Alamagn. E Kambr aotrouien Prusia e Berlin emañ sez ar Bundesrat. Peter Müller, hag eñ Ministr-prezidant Saarland eo a zo prezidant ar Bundesrat er mare-mañ. Bep bloaz d'ar 1añ a viz Du e vez cheñchet prezidant ar Bundesrat, diwar poblañs al Länder eo e vez dibabet. Hag e kêrbenn al Land dibabet e vez aozet ar gouel broadel a vez d'an 3 a viz Here. Erlec'hier prezidant Alamagn eo prezidant ar Bundesrat. Pa vez votet er Bundesrat e vez votet dre vloc'hadoù en anv al Land. En degouezhioù ma c'hall izili ar Bundesrat kaout gwir da embann o veto e talvez chom hep votiñ kement ha votiñ a-enep.\nEn holl ez eus 69 mouezh er Bundesrat : al Länder enno 7 milion a annezidi o deus 6 mouezh, ar re enno etre 6 ha 7 milion a annezidi o deus 5 mouezh, ar re enno etre 2 ha 6 milion hag ar re enno nebeutoc'h evit 2 vilion a annezidi o deus 3 mouezh. a annezidi o deus 4 mouezh.\nIzili ar Bundesrat bodet\nGouarnamant ar c'hevread ar rank kinnig kement danvez-lezenn a zo d'ar Bundesrat a-raok ma vefe kinniget da izili ar Bundestag. Ma vez kinniget un danvez-lezenn enni galloudoù nevez d'al Länder hag a denn d'al lezenn-diazez e rank an danez-lezenn-se bezañ degemeret er Bundesrat (lezennoù asantiñ - Zustimmungsgesetze). E 1949 e oa 10% eus al lezennoù a dremene er Bundesrat, padal e oa 60% anezho e 1993, peogwir ez eus muioc'h-mui a lezennoù a dalvez en Alamagn a-bezh hag a denn ivez da c'halloudoù al Länder. Izili ar Bundesrat o deus gwir d'ar veto evit a sell ouzh an holl lezennoù-se, hag ivez gwir d'ar veto evit a sell ouzh kement lezenn all a zo (lezenn-klemm - Einspruchsgesetz). Da skouer e rank bezañ degemeret er Bundesrat kement lezenn a denn d'an tailhoù rannet etre ar c'hevread hag al Länder. Ar veto digargañ a c'hall bezañ nac'het gant dileuridi ar Bundestag, mete dav eo e vefe tizhet 2 drederenn eus dileuridi ar Bundestag evit hen ober. Ar galloud veto a vez splann pa vez disheñvel ar muianiver er Bundesrat diouzh hini ar Bundestag, ha meur a wech eo c'hoarvezet. Neuze e c'hall an traoù bezañ stanket, peogwir ne c'hall ket ar Bundesrat bezañ divodet.\nDileuridi dre Land\nBaden-Württemberg 10.736.000 6 █ █ █ █ █ █ 03CDU ha FDP\nBavaria 12.469.000 6 █ █ █ █ █ █ 04CSU ha FDP\nBerlin 3.395.000 4 █ █ █ █ 13SPD ha Die Linke\nBrandenburg 2.559.000 4 █ █ █ █ 07SPD ha CDU\nBremen 663.000 3 █ █ █ 11SPD ha Die Grünen\nHamburg 1.744.000 3 █ █ █ 05CDU ha Die Grünen\nHessen 6.092.000 5 █ █ █ █ █ 03CDU ha FDP\nMecklenburg-Pomerania ar C'hornaoueg 1.707.000 3 █ █ █ 07SPD ha CDU\nSaks-Izel 7.994.000 6 █ █ █ █ █ █ 03CDU ha FDP\nNordrhein-Westfalen 18.058.000 6 █ █ █ █ █ █ 03CDU ha FDP\nRheinland-Pfalz 4.059.000 4 █ █ █ █ 08SPD\nSaarland 1.050.000 3 █ █ █ 05CDU\nSaks 4.274.000 4 █ █ █ █ 03CDU ha FDP\nSaks-Anhalt 2.470.000 4 █ █ █ █ 06CDU ha SPD\nSchleswig-Holstein 2.833.000 4 █ █ █ █ 06CDU ha SPD\nThüringen 2.335.000 4 █ █ █ █ 05CDU\nAdtapet diwar « https://br.wikipedia.org/w/index.php?title=Bundesrat&oldid=1806827 »\nKemmoù diwezhañ degaset d'ar bajenn-mañ d'an 25 Gwe 2018, da 16:23.


Ar venelouriezh pe ar wregelouriezh zo un hollad mennozhioù politikel ha sokial savet da zifenn ha da wellaat gwirioù ar merc'hed pe ar maouezed diouzh gwaskerezh ar wazed er gevredigezh. Awenet he deus aozadurioù, dezhe da bal kas da get an dizingalderioù sokial, politikel, armerzhel, sevenadurel pe an dizingalderioù war dachenn ar gwir a sko ar merc'hed.\nDiwanet zo dielfennadurioù sokiologiezh ha prederouriezh liesseurt diwar luskad ar wregelouriezh. An eil luskad gwregelour, kroget e diwezh ar bloavezhioù 1960 pa voe savet Luskad dieubidigezh ar maouezed ( / Mouvement de libération des femmes), hag ar Women's Lib, en deus savet meizadoù da rentañ kont eus perzh dibar an darempred mestroni a ren war ar maouezed. D'ar c'houlz-se eo e voe adtemernet meizad ar batriarkelezh, e voe savet hini ar seksouriezh hag e voe lakaet ar pouez war an dachenn brevez evel lec'h pennañ ma rene mestroni ar wazed : an « hiniennel zo politikel ». Ar goulennoù diwar-benn mestroni o c'horf gant ar maouezed (diforc'h bugale, an hilastaliñ) a oa lakaet er renk kentañ met gwregelourezed an eil luskad-se a c'halv da gentañ penn da sevel darempredoù sokial nevez etre ar reizhoù. "Trede luskad gwregelour" a reer anv eus un hollad goulennoù embannet er bloavezhioù 1990 gant emsaverezed gwregelour deuet eus strolladoù minorel, da-heul ar Black Feminism.


tud yaouank pinvidik | Soubenn ar geek\nDielloù evit tud yaouank pinvidik\nPosted in Filmoù with tags kozhni, krennarded, Pariz, sonerezh, tud yaouank pinvidik, yaouankiz on C'hwevrer 16, 2015 by geekezig\nPosted in Filmoù with tags arc'hant, karantez, marv, mignoniezh, muntr, New York, Stadoù-Unanet, tud yaouank pinvidik, XXvet kantved on C'hwevrer 5, 2015 by geekezig\nN’em boa ket bet c’hoant sellet ouzh film Baz Luhrmann a-raok bezañ bet lennet The Great Gatsby.\nUr wech graet ne oa abeg ebet ken da chom hep e sellet. Un tamm souezhet on bet gant an dibab lakaat Nick da gontañ istor Gatsby d’ur mezeg, en deroù. E gwirionez, adalek ar munutennoù kentañ em eus kavet e oa re a draoù heñvel eus Moulin Rouge! Plijet bras e oan bet gant Moulin Rouge! ouzhpenn dek vloaz zo met aze e rae iskis, evit ur film nevez. Ma. Evel forzh peseurt azasadenn ez eus bet tennet kalzik traoù eus al levr ha miret reoù all rik evel ma vezont kavet el levr. N’eo ket fall hag an dibaboù sonerezh a oa bet kement kaoz diouto n’o deus ket direnket ac’hanon met jenet on bet gant an diouer a nerzh. Se e oa ar pezh am boa kavet ar bamusañ er romant, dreist-holl er fin met aze gant dibaboù zo em eus kavet e oa un tamm plad an disoc’h. Divlaz a-walc’h eo an tudennoù hag o darempredoù. N’eo ket a live gant ar romant kea, pell alese!\nFilm sevenet gant Baz Luhrmann, diazezet war romant Francis Scott Fitzgerald. Aostralia & Stadoù-Unanet Amerika, 2013, 2e02.\nPosted in Levrioù with tags arc'hant, marv, muntr, Stadoù-Unanet, tud yaouank pinvidik, XXvet kantved on C'hwevrer 2, 2015 by geekezig\nPosted in Filmoù with tags Hollywood, Stadoù-Unanet, tud yaouank pinvidik on Gouere 1, 2013 by geekezig\nNa gav ket din em befe bet c’hwitet ur film bet sevenet gant Sofia Coppola er sinema ha n’eo ket ar wech-mañ am eus graet, anat deoc’h. Daoust din pas bezañ dedennet bras gant an istor e felle din gwelet petra he doa ar sevenourez da ginnig.\nAwenet eo senario ar film gant darvoudoù c’hoarvezet e 2009. Un toullad tud vrudet e Hollywood a oa bet laeret traoù digante gant ur strollad krennarded.\nEr film e vo gwelet an tudennoù o taremprediñ (metoù pinvidik dija, tud yaouank o vont d’an toulloù-noz brudet hag all) ha penaos int kroget da laerez. Gwall aes e seblant pep tra (kavout ar chomlec’hioù war internet, mont tre en tiez) met moarvat e oa gwir a-walc’h. E gwirionez n’eo ket displijus ar film da sellet met goulo eo un tamm, evel an tudennoù-se, sorc’hennet gant merkoù ha dilhad ker hepken, a-benn ar fin. Tostaat eus an dud vrudet ivez marteze met en un doare iskis memes tra (ober drouk dezho!)…\nMa, un tamm start da gompren neuze! Un tamm torr-penn ‘m eus kavet ivez ar skeudennoù/filmoù doare traoù a vez gwelet war YouTube pe ar prantadoù brabañsal war facebook (hey, prism, pelec’h e oas d’ar mare-se? ^^) daoust dezho bezañ gwirheñvel.\nMa, un tamm skañv e kavan ar film neuze met div pe deir dalenn a zo dispar, al laeroñsi e ti Rachel Bilson a-bell, da skouer a zo evidon prantad gwellañ ar film (marteze peogwir e pellaomp eus an tu “wouhou arc’hant, alkool, dramm ha dilhad!” evit gwelet efedusted yen al laeroñsi hep sonerezh “toull-noz” da vont asambles).\nDipitus un tamm.\nStadoù-Unanet, (12 a viz Even) 2013. Sevenet gant Sofia Coppola. 1e27.


mar doc'h - Wikeriadur\nDiwar ar stagell isurzhiañ mar, d- hag oc'h, furm displeget ar verb bezañ en eil gour lies an amzer-vremañ, en doare-disklêriañ.\nrak mar doc'h sot, aotrou, me nan on ket kiriek — (LE, p. 165.)\n— [...]. Mar d-ouc'h henvel ouc'h hennez, ne dle ket beza brao ober marc'hajou ganeoc'h. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 306.)\n— [...]. Mar doc'h klanv, pe mar ho peus anken, lavarit, ha, mar gellan, me a raio eur vad bennak evidoc'h. [...]. — (G. MILIN, Gwechall-goz e oa..., Kemper, 1924, p. 10.)\n— « Un tamm labour ha n' eo ket ebat, rak ar pevar leon bras a zo dindan kastell ar briñsez a rank bezañ lazhet, mar doc'h evito, » eme Yann. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 54.)\nmar don, mar dout, mar deo, mar domp, mar dint, mar deus\nmard on, mard out, mard eo, mard omp, mard oc'h, mard int, mard eus\nmar bezan, mar bezez, mar bez,\ngalleg : si (fr) (vous) êtes (fr)\nAdtapet diwar « https://br.wiktionary.org/w/index.php?title=mar_doc%27h&oldid=281831 »\nKemmoù diwezhañ degaset d'ar bajenn-mañ d'an 18 Gen 2019, da 19:34.


Heñveladur (yezhoniezh) - Wikipedia\nEr yezhoniezh e vez implijet an termen heñveladur (saoz.: assimilation) war tachennoù ar fonetik hag ar fonologiezh evit komz eus ar fed ma c'hell kemmañ perzhioù resis ur fonem dre levezon ur fonenn all tost outañ, da skouer "amforenn" ma c'hell bezañ distaget [ɱf] e lec'h [mf] dre ma teu da vezañ distaget al lizherenn "m" gant ar gweuz izelañ o stekiñ ouzh dent krec'h kentoc'h evit gant an diweuz o stekiñ an eil ouzh eben dre levezon ar gensonenn gweuz-dent [f] a deu diouzhtu war he lerc'h.\nTennañ a ra an heñveladur kensonennoù koulz ha vogalennoù, da skouer "lavarit" > "livirit" e rannyezhoù brezhonek 'zo, pe zoken tonennoù (s.o. ivez "sandhi") ha gallout a ra bezañ skrivet pe get hervez reolennoù reizhskrivañ pep yezh ha hervez pep degouez resis.\nPevar doare heñveladur disheñvel ez eus:\nKemmañ a ra perzh ur fonem dre levezon ur fonenn all tost outañ, da lâret eo stag outañ, d.s. "dek gwech" distaget "dek kwech"\nKalz raloc'h. Kemmañ a ra perzh ur fonem dre levezon ur fonenn all pelloc'h dioutañ, d.s. henc'halleg: "cercher" /ser.ʧer/ > galleg a-vremañ "chercher" /ʃɛʁ.ʃe/ ("klask").\nHeñveladur war-gil (a-zehoù da gleiz)\nAn doare heñveladur kavet an aliesañ e yezhoù ar bed pa vez a-dost. Kemmañ a ra perzh ur fonem dre levezon ur fonenn all dirazañ, d.s. brezhoneg "en-" + "penn" > "empenn" pe "mat eo" ma vez mouezhiet ar kensonenn dre serriñ divouezh [t] > [d] dirak ur vogalenn (mouezhiet atav e brezhoneg).\nHeñveladur war-raok (a-gleiz da zehoù)\nKemmañ a ra perzh ur fonem dre levezon ur fonenn all war e lerc'h, d.s. merk al liester "-s" e saozneg "dogs" ("chas") distaget [gz] hentoc'h evit *[gs] dre levezon ar fonenn [g].\nHa bez' a c'hell bezañ levezonet n'eus forzh psuert perzh eus ur fonem, da lâret eo:\nAr vouezh: mouezhiet pe divouezhiet a c'hell bezañ ur fonem dre levezon ur sonenn all, da skouer:\nAl lec'h distagañ: kemmañ a c'hell al lec'h distagañ dre levezon ur sonenn all, da skouer:\nAl lec'h distagañ: kemmañ a c'hell al lec'h distagañ dre levezon ur sonenn all, da skouer staonekaet e c'hell bezañ dre levezon ur fonenn staon tost outañ.\nKendistagadurioù: ouzhpennet a c'hell bezañ ouzh perzhioù diazez ur fonemenn kendistagadurioù a eil reink, da skouer staonekaet e c'hell bezañ dre levezon ur fonenn staon tost outañ, d.s. /k/ > [ʧ] dirak [i] pe [e] e rannyezhoù brezhonek 'zo komzet e Bro-Wened.\nAdtapet diwar « https://br.wikipedia.org/w/index.php?title=Heñveladur_(yezhoniezh)&oldid=1457530 »\nKemm diwezhañ d'an 4 Ebr 2013 da 00:08\nKemmoù diwezhañ degaset d'ar bajenn-mañ d'an 4 Ebr 2013, da 00:08.


Accueil / À la Une / An DUP lakaet diaes e Norzh-Iwerzhon gant an dilennadegoù a zeu\nMaxime TOUZE 12 novembre 2019\nArlene Foster, ar vaouez e penn an DUP\nAn Democratic Ulster Party, strollad politikel unanour brasañ e Norzh-Iwerzhon a vo lakaet diaes gant an dilennadegoù aozet d’an 12 a viz Kerzu er Rouantelezh-Unanet. Breskaet eo gant disrannoù e diabarzh ar c’hamp unanour ha kredapl bras e vo kollet un nebeud dilennidi diwar an dek o deus betek-henn.\nHag ar Brexit a zo e-kreiz an afer adarre. An DUP eo ar strollad a souten ar muiañ ar Brexit e Norzh-Iwerzhon ha soutenet o doa Boris Johnson pa oa en soñj da gaout un Hard Brexit. Met ar miz tremenet o doa tamallet dezhañ bezañ un treitour pa ‘n doa kinniget ur steuñv da Unvaniezh Europa a virvfe reoladoù ha reolennoù an unvaniezh e Norzh-Iwerzhon. Ar pezh a lakafe, en ur mod, Iwerzhon a-bezh da vezañ unanet adarre.\nKreizennet e vo an dilennadegoù war ar Brexit, kazimant ur referendom etre ar re a souten ar Brexit hag ar re a fell dezho chom en Unvaniezh. Hag o stourm kement evit un Hard Brexit eo bet kroget an DUP da vezañ tamallet gant an Norzh-Iwerzhoniz da stourm a-enep interestoù Norzh-Iwerzhon (dalc’homp soñj e oa bet votet gant 56 % eus an dud evit chom en UE). Hag an dra-se a vroud disrannoù e diabarzh kamp an unanourien rak ar strollad politikel Ulster Unionist Party (UUP) a zo en soñj chom hep kaout un emglev ar wech-mañ gant an DUP ha lakaat tud war ar renk neuze e-barzh 17 eus an 18 pastell-vro. Ar pezh a wanaio ar vot unanour.\nEus tu ar republikaned eo ar c’hontroll a vez graet, klasket e vez bodañ an nerzhioù evit gounit muioc’h a gannaded a-enep ar Brexit. Ar sizhun dremenet e oa bet embannet gant ar Sinn Féin hag ar Social Democratic and Labour Party (SDLP) ne vo ket kinniget den ebet e-barzh div bastell-vro a zo dalc’het gant strolladoù politikel a-enep d’ar Brexit. E-barzh unan anezho emañ e dalc’h un unanour koulskoude, ar pezh a zo souezhus a-walc’h hag a ziskouez mat pegen skoemp ha digredus eo ar mare. Ha pelloc’h ez eont c’hoazh : choazet o deus stourm asambles evit div bastell-vro all : e-barzh unan e vo ur stourmer Sinn Féin war ar renk, e-barzh eben ur stourmer SDLP.\nGant kement-se e c’hallfe bezañ kreñvaet ar vot a-enep ar Brexit e Norzh-Iwerzhon hag ar vot republikan peurgetket.\nPartager la publication "An DUP lakaet diaes e Norzh-Iwerzhon gant an dilennadegoù a zeu"\nDUP Northern Ireland Norzh-Iwerzhon\t2019-11-12


Beure Mezheven - Anjela Duval\nKanañ ‘ra ‘r c’hog. Sklaer eo ar prenestr. O Doue ! poent eo sevel ‘michañs. Me ‘werzhfe ar c’hog daonet-se a-walc’h. Kalz re abred e sach hennezh war an deiz avat !… Nag on-me brevet, va Jezuz…\nEur ebet ne glevan. Ankouaet am boa adarre sevel e bouezioù d’an orolaj. Tren ebet kennebeut. Daoust ha bez’ e vefe harz-labour c’hoazh ur wech all gant paotred an hent-houarn ? Kloc’h ebet ne glevan ivez ? Biskoazh kemend-all…\nSed an dro-mañ va dihunerez-veure, Kubelê o pavatat. Dav er-maez. Ur bedennig verr ha kalonek. Ha va devezh a grog. Pep a damm d’al loened da gentañ. Ha neuze war-zu ar velchoneg evel bep beure. Va falc’h war va skoaz, va maen-lemmañ em dorn, ez an er mintin sioul ! Ken sioul ! Delienn ebet ne fiñv. Memes er buplienn ken krenus n’eus ket an disterañ sarac’h. Ar vrumenn veure skañv a zo dous d’am jod ha c’hoant am eus da ganañ. Met pec’hed e vefe strafuilhañ peoc’h ar mintin gant ur vouezh ken divalav…\nMont ‘ran dre an hent don, va c’hi du war va seulioù. Ur berlezenn arc’hant gleb a gouezh war va zal eus beg un delienn o tiverañ he glizh-noz. Un durzhunell a c’hrougous abaf en iliav un torgos. Evned a richan du-mañ du-hont skeltr o mouezh er beure. Notenn bur un eostig a glevan pelloc’h ‘us d’an draonienn goadek.\nE sikamorenn ar Roz Lostek ur big a c’hragailh : al louarn a rank bezañ war-wel, bet oc’h ober e dro-veure. Kaer en deus an Diouriz bras dinodañ lern bihan bep nevez-amzer n’a ket ar ouenn da get.\nWar skramm an oabl e kousk c’hoazh bourkig koant Tregrom a-grap tosenn Krec’h Komenn. Tamolodet er vougenn e diez bihan dilorc’h bodet en-dro d’an iliz kozh, ‘vel ur c’hlodad evned en-dro d’ur vamm-yer evezhiant. Ur vogedenn a sav tev ha fonnus eus siminal an ti-forn. Daoust ha soñjal a ra ar baraer eo karget, ouzhpenn e vicher, da leuniañ an oabl a goumoul ?\nUn titirin e kroashent Penn-ar-Gêr. Emañ Leon en e c’hovel. Hennezh, ‘on sur, zo o kanañ. Grozmolat a ra an dud en-dro dezhañ. O dihuniñ a ra re abred. Met ne bad ket en e wele gant ar sec’hed.\n— O ! An Añjeluz… Pegen sklintin ha pegen drant e kas ar c’hloc’h bihan gwagennoù e son douget ‘us d’an draonienn gant heklev al Leger, a ra un hanter kelc’h en-dro d’ar barrez.\nNa koantañ taolenn bremañ el lanneg ! Ha bez’ ez eus ul livour er bed gouest da livañ ur seurt marzh ? Mil lestrig o lintrañ gant ar glizh-veure, gant rouedoù neud-arc’hant da ouelioù ha stignet aze, er bodoù-lann ‘vel ken lies a antell. Lâret ‘vefe ‘vije bet en noz-mañ ur genstrivadeg gant holl wiaderezed Breizh-Izel : gwiaderezed gwiad-kevnid !… Ur c’honikl a zifluk eus ur vodenn-lann, a dreuz prim an hent-karr. Fousou a ra dezhañ ur pennad ambroug hag a retorn da c’hwesha e-touez al lann.\nSetu me er velchoneg. Na frondus eo an aer amañ !… Ya, warlene e lavare Georgette din, he dour c’hwezh-vat La Fleur de trèfle emezi. Ma ! pell ‘oa deus c’hwezh va melchon ruz avat.\nHa bremañ pegen plijus d’am skouarn trouz va higolenn war dremm dir va falc’h. Tregerniñ ‘ra an draonienn gant va lemm !… Ur c’hrogad am eus hiziv, ret din troc’hañ un doublenn, arc’hoazh ‘mañ ar Sul. Ur mell karrad ‘rankan da droc’hañ evit daou zevezh. Me ‘gred am eus gonezet va dijuniñ. Hag e soñjan en engroez-tud-se a zo d’an eur-mañ er c’hêrioù o redek d’o labour sklav…\n28 a viz Mezheven 1963


Buhez ar Sent/1912/Judok - Wikimammenn\nBuhez ar Sent/1912/Judok\n◄ Thivisiau Judok Yan Gualbert ►\nSavet e oe en abati Lan-Maelmon. Yaouank oa c’hoaz, pa deuas e vreur, skuiz gant ar garg a roue, d’he c’hinnig d’ezan. Elec’h he digemer, Judok a yeas da heul unnek pelerin o vont da Rom. N’e ket da Rom ec’h eas, avat, mes da Chartr, da Bariz, hag erfin da di Haymon, duk ar Ponthieu, a viras anezan en e lez, hag a reas d’ezan digemer ar velegiez. Mes ar zant, hag a glaske bevan pell diouz an drouz, a c’houlennas en em denn er c’hoajou. Ter gwech e chenchas lec’h evit tec’hel arôk ar vrud ; an dervet gwech, ec’h eas da Rom da gerc’hât relegou da lakat en iliz savet demdost d’e beniti neve, gant an duk Haymon, en enor da zant Martin.\nEn kichen an iliz-ze e varvas. E gorf, mezellour a c’hlanded epad e vue, a ’n em viras fresk-beo, pell amzer goude e varo.\nSant Judok a zo patron ilizou Lohuec hag Henvias. E relegou eman al loden vras aneze en eskopti Arras ; koulskoude, iliz Henvias he deus eun tamm askorn eus e vrec’h bet kaset d’ezi er bla 1835.\nAdtapet diwar « https://br.wikisource.org/w/index.php?title=Buhez_ar_Sent/1912/Judok&oldid=37945 »\nKemmoù diwezhañ degaset d'ar bajenn-mañ d'an 28 Mez 2012, da 15:09.


Marie-Jeanne Ozanne - Wikipedia\n12 a viz C'hwevrer 1734\n16 a viz C'hwevrer 1786 (50 vloaz)\nMarie-Jeanne Ozanne ganet d'an 12 a viz C'hwevrer 1734 e Brest hag aet da anaon d'ar 16 a viz C'hwevrer 1786 e Pariz a oa un engravourez vreizhat. \nEil c'hoar da Nicolas Ozanne e oa. Dimezet e oa bet gant Yves-Marie Le Gouaz un engraver a Vrest evelti. Ur verc'h o doe, anvet Marie-Amélie Le Gouaz.\nLabourat a rae ingal gant e familh Nicolas Ozanne, Pierre Ozanne, Louise Ozanne ha Jeanne-Françoise Ozanne kement ha gant he gwaz.\nAwenet gant Claude Joseph Vernet\nVue de Livourne\nAwenet gant Philips Wouwerman\nMarie-jeanne Ozanne war lec'hienn ar BNF\nAdtapet diwar « https://br.wikipedia.org/w/index.php?title=Marie-Jeanne_Ozanne&oldid=1829389 »\nKemmoù diwezhañ degaset d'ar bajenn-mañ d'an 20 C'hwe 2019, da 11:46.


Terence Vance Gilliam, lesanvet Terry Gilliam, zo ur filmaozour hag aktour saoz, ganet d'an 22 a viz Du 1940 e Minneapolis. Unan eus izili ar strollad saoz Monty Python eo bet. Sevenet en deus 12 film, en o zouez Time Bandits, Brazil, The Adventures of Baron Munchausen, 12 Monkeys, ha The Imaginarium of Doctor Parnassus. Goude ma ne oa ket ganet e Breizh-Veur, e teuas da vezañ ur c'heodedour breizhveurat e 1968. E 2006 e tilezas ar geodedouriezh stadunanat.\nBed Terry GilliamAozañ\nGwazhwelour ha kriz e vez bed filmoù Terry Gilliam alies, diskouez a reont perzhioù divalavañ hor c'hevredigezh en un doare flemmus. Un doare dreistgwirvoudel a vez gant e filmoù ivez, abalamour d'ur stil dibar. Pledet e vez enno gant ar gevredigezh bevezañ, an deknologiezh. En holl filmoù e kaver un dave d'an tec'h war-zu ur bed gwelloc'h, unan huñvreet, pe e vefe gant an ijin (The Adventures of Baron Munchausen, The Brothers Grimm), dre an deknologiezh (Twelve Monkeys, The Zero Theorem) pe an drammoù (Fear and Loathing in Las Vegas, Tideland).\nMonty Python and the Holy Grail (1975, kensevenet gant Terry Jones)\nAdtapet diwar « https://br.wikipedia.org/w/index.php?title=Terry_Gilliam&oldid=1587265 »\nDernière modification le 13 Eos 2014, à 16:07\nKemmoù diwezhañ degaset d'ar bajenn-mañ d'an 13 Eos 2014, da 16:07.


kestell en oabl | ur blog eo …\nkestell en oabl\nPublié le 27/04/2016 par Yann-Ber\nAn den a c’hanas ar beurbadelezh, kestell pell eus ar voull douar.\nDu hont e kave digoll d’e emskiant ouzh un hoali strizh bac’het etre daou bik.\nKredet en deus neuze e c’halle seveniñ e beurbadelezh, bezañ divarvel war an tamm douar-mañ. Kredet en deus e oa e damm kig hag eskern e vad priziusañ, e zilested, bout netra estreget roue an douar, roue al loened.\nKredet en deus e oa eñ mestr an dargouezhioù, merour an hollved.\nBuhez, beved hag alvez, kemplezh ha kaer eo an denelezh. Dic’halloud eo an den da zirouestlañ kevrin e voud e kement a gened. Dister eo pa glask mestroniañ. Pa venn bezañ krouer n’eo nemet kalficher un avantur goullo, c’hoarier bihan e sifroù hag e lizhiri.\nO klask laerezh an amzer e tistruj e vuhez, e tismantr ar c’hestell er-maez e ziraez a rae anezhañ ur prof dibriz, ul loen diles, herberc’h an dezeviñ, diougan ar gened.\nAn amzerioù kozh ma c’helle an den prederiañ hep lousaat e zaouarn gant trevelloù ar pemdez zo war hon lerc’h. Ur chañs eo d’ an denion bezañ war nes kenemprañ o buhez, beved hag alvez e-serr un Istor puilh ha pinvidik.\nPerak tec’hout ? Perak emrepuiñ en un tremened aet da get, en un dazont dirakweladus pa c’hellomp embregañ lieselezh ar pred ?\nKestell an oabl zo mat en oabl. Ar beurbadelezh ne c’hell ket bezañ doñvaet, nag ar skridoù nag an oberennoù lies. Eskoriñ a reont eus disterañ trevell hon buhez.\nBevañ e-touez an denion zo rekis d’ an den da wezhiañ, met ur prof e chom an neveziñ. Ne c’hell ket bezañ mennet, steuñvet. Ne c’hell ket bezañ frouezh al labour nemetken, diviz ur merer. N’ emañ ket eus an natur hag eus ar bed. Eskoriñ a ra digor, elfenn dieil, bruzhun a beurbadelezh, Istor.\nBuhezañ hon eus d’ ober nemetken ra splanno ar gened, pe get.\nCe contenu a été publié dans kevredigezh par Yann-Ber, et marqué avec stuzegezh. Mettez-le en favori avec son permalien.


Tredeml - Wikipedia\n51° 46′ 06″ N 4° 44′ 11″ W / 51.7683, -4.7363\nTredelm diskouezet e Kembre\nTredeml (Templeton e saozneg) zo ur gêriadenn hag ur gumuniezh e gevred Sir Benfro, Kembre, 112.4 km eus Kerdiz. Emañ er c'hreisteiz da gêr Arberth. E 2011 e oa poblet gant 947 a dud, ha 136 anezho (14,8%) a oa kembraegerien.\nSoñjal a reer e teu an anv eus Marc'heien Urzh an Templ a vije bet diazezet eno a-raok ma vije kemeret o madoù gant Marc'heien Urzh Sant Yann a oa ur gomandiri ganto e Slebets. Meneget eo al lec'h e skridoù latin, evel Villa temparil e 1282 hag evel Villa Templarorium Campestris er bloaz war-lerc'h.\n↑ Statistical bulletin: 2011 Census: Key Statistics for Wales, Mawrth 2011, Swyddfa Ystadegau Cenedlaethol (The Office For National Statistics)\nAdtapet diwar « https://br.wikipedia.org/w/index.php?title=Tredeml&oldid=1792264 »\nKemmoù diwezhañ degaset d'ar bajenn-mañ d'an 1 Mae 2018, da 09:32.